text:
EJM-landsliðið í svimjing fór her um vikuskiftið til Íslands at venja á langgeil, sum fyrireiking til evropeisku meistarastevnuna í Beograd í summar. 4. og 5. juni fara tey at luttaka á Mare Nostrum svimjistevnuni í Barcelona, og 25. juni til 1. juli er tað so Oyggjaleikir á Isle of Wight, áðrenn leiðin gongur víðari til venjingarlegu og EJM í Beograd.
EJM-landsliðið eru Birita Debes, Cecilia W. Eysturdal og Heðin L. Olsen úr Ægir, umframt Magnus Jákupsson úr Havnar Svimjifelag. Venjari er Petur Heðin á Fløtti, og ferðaleiðari Súsanna Debes á venjingarleguni í Íslandi.
Eftir ætlan skulu tey venja partvís fyri seg sjálvi undir leiðslu av Petur Heðini á Fløtti, og partvís saman við íslendsku Ægir og navnframa venjaranum Jacky Pellerin. Pellerin vandi í síni tíð heimsmeistaran og evropameistaran Franck Esposito, sum í 2002 setti heimsmet í 200 firvald á stuttgeil. Pellerin venur nú millum annað íslendska meistaran í bringusvimjing, Jakob Jóhann Sveinsson.
Tíðliga í juni fara tey so at royna seg á stóru Mare Nostrum svimjistevnuni í Barcelona, sum eitt slag av stress-test til lívið á altjóða svimjistevnum. Har verður ein ovurhonds rúgva av altjóða svimjistjørnum, í hektiskum umhvørvi sum svimjararnir skulu royna at yvirkoma, til at kunna svimja skjótt undir pressi.
Oyggjaleikir eru lutfalsliga stutt áðrenn EJM, og tí mest ein upphiting hjá hesum fýra, ávegis til venjingarlegu og evropameistarastevnu í og nær Beograd. Tey fara sjálvsagt at royna at svimja skjótt á Isle of Wight, men hava fyrst og fremst eyguni rættað ímóti góðum úrslitum í Serbia, og sleppa tí heldur ikki at hvíla seg fult út til Oyggjaleikastevnuna.
Tíðarætlan hjá EJM-landsliðnum
- 15. til 24. apríl: Venjingarlega í Íslandi
- 4. til 5. juni: Mare Nostrum í Barcelona
- 25. juni til 1. juli: Oyggjaleikir á Isle of Wight
- 1. juli til 5. juli: Venjingarlega nær Beograd
- 6. til 10. juli: EJM í Beograd
Vegna Svimjisamband Føroya
Rókur í Jákupsstovu


c: text/html

text:
- Okkara svenska brøðrartjóð er í stórari sorg. Atsóknin í Stokkhólmi er skakandi. Púra verjuleys fólk eru aftur rakt av einum ódjørvum álopi. Okkara grundleggjandi virði eru enn einaferð undir álopi. Hetta eigur at fáa okkum standa enn sterkari saman. Døkku kreftirnar fara ikki at vinna, sigur løgmaður Aksel V. Johannesen, sum vegna Føroya fólk og landsstýrið hevur sent Stefan Löfven, svenska forsetaráðharranum, samkensluskriv.
- Vit hugsa um tey deyðu, særdu og teirra nærmastu. Okkara tankar eru við okkara norðurlendsku brøðratjóð í hesari myrku og sorgarbundnu løtu, sigur løgmaður.

robotstxt: allowed

filter: keep


text:
Orð og lag: Steintór Rasmussen
Eg kann tekna tær bátin og ein bil.
Eg tekni fólk og dukkur, tað eg vil.
Ta sól, sum skínur yvir sjógv og fjøll,
vegin og húsini og okkum øll.
Eg tekni børn, sum spæla, og nógv dýr.
Tað er mín heimur og mítt ævintýr.
Máli tey, eg kenni, í eini ballón
í luftini – er ein vøkur sjón.
Tekni regnið, summar, ja alt!
Og stjørnur á himli, tá tað er kalt.
Siti og liti, so tú eisini fær
eina góða tekning frá mær.
Vilt tú telgja hjarta í eitt træ,
so kærleikin vaksa vil hvønn dag.
Vakrastu vónir og tungastu tár.
Tað lívið, vit fingu, og barnaár.
Søgur og myndir úr okkara verð.
Løtan og tíðin á pappíri er.
Árini klippir í pettir so fín.
Gevur døgum liting og lím.


text:
Heilkiksarin í 3. deild – Liðið koyrt úr kappingini
TB | 03/10/13
Tá kappingarári 2013 byrjaði, møttu ofta yvir 15 mans til venjing í 3.deild, og vónirnar fyri árið vóru tí hampiligt góðar. Sum fyrr skrivað her á heimasíðuni, lá liðið eisini á einum ørðum plássi í summarsteðginum, og alt sá ljóst út. Sjálvt um færri og færri leikarar møttu til venjing, so megnaði mann hvørjaferð at finna so mikið av leikarum til dystirnar, og úrslitini vóru eisini sera góð. Ein skal hava í huga, at hetta er triðabesta liðið hjá TB, og tí er avmarka hvat man kann vænta.
Eftir summarsteðgin hendi so tað góða fyri Tvøroyrar bý, at Varðin Pelagic fór at koyra í døgndrift. Fyri 3.deild fekk hetta tíanverri katastrofalar fylgir, tí nógvir leikarir fór at arbeiða fulla tíð, og fingu ikki stundir til at hvørgan at venja ella leika at dyst. Harumframt blivu fleiri leikarir fluttir uppí 1.deildarhópin, sum eisini manglaði fólk. Hetta førdi við sær at eftir summarsteðgin, var liðið so illa mannað, soleiðis at liðið tapti fleiri dystir, og til endans mátti mann melda avboð til tveir útidystir; simpulten, tí tað bar ikki til at finna nóg mikið av leikaratilfari fyri at mannað liðið. Eftir seinna avboðið reageraði FSF skjótt og gjørdi sambært egnum reglunum, og kastaði TB úr deildini í 3.deild.
Hetta er sera harmuligt og als ikki nakað, sum nakar ið hevur havt við liðið at gjørt, hevði væntað og roknað við.
So 3.deild má bara takka fyri seg í ár og vóna, at tað fer at ganga frægari komandi ár, um nakað lið verður melda til.
Sigast skal tó, at málsetningurin um at røkka finalubólkinum er náddur, men um okur høvdu kunnað stillað upp við einum hampuligum liði til onkrar útidystir, so høvdu okur væl og virðiliga nátt einum heiðursmerkjaplássi. Havast skal eisini í huga, at mannfall var eisini í 1.deild, og onkrir av teimum frægastu í 3.deild hava eisini verið til taks har, hetta hevur ikki bøtt um viðurskiftini hjá teimum 3.bestu í felagnum
Fyri at bera í bøtuflaka hevur 3.deildarmanningin í hyggju, at hava ein mini-aðalfund, soleiðis at kappingarárið 2013 kann endurskoðast og endurmetast.


text:
Innkalling til eykaaðalfundar í Føroya Fróðskaparfelag
Eykaaðalfundur verður á Føroyamálsdeildini, Fróðskaparsetur Føroya, fríggjadagin 2. Sept. 2011 klokkan 19.00 – 20.30
Skrá
Framløga. John Olsen, Granskingarráðið, kunnar um tað nýggjasta innan FP7 granskingarskránna hjá ES. (umleið kl. 19.00 – 19.40)
Lógarbroyting
Ymist
Viðvíkjandi punkt 2 um lógarbroyting. Nevndin hevur soljóðandi uppskot til broyting í viðtøkum felagsins:
Grein 5 í lógini (samtykt á aðalfundi 24.11.2006) verður, galdandi frá 1. november 2011, broytt frá orðingini
“Felagið verður stjórnað av 5-manna nevnd, sum verður vald á hvørjum ári. Ársaðalfundurin velur formann, næstformann, kassameistara og tveir nevndarlimir”
til orðingina
“Felagið verður stjórnað av 5-manna nevnd, vald á ársaðalfundinum. Ársaðalfundurin velur eisini 2 tiltakslimir. Nýggja nevndin skipar seg sjálv á fyrsta nevndarfundinum. Nevndarlimirnir standa fyri vali annaðhvørt ár; annaðhvørt ár standa 2 nevndarlimir fyri vali og annaðhvørt ár standa (hinir) 3 nevndarlimir fyri vali. Tiltakslimirnir standa fyri vali hvørt ár. Fer nevndarlimur frá mitt í valskeiðnum, so tekur tiltakslimur við í hansara stað. Um fleiri fólk stilla upp enn tað eru sessir, so verður skrivlig atkvøðugreiðsla, har hvør limur kann atkvøða fyri so nógvum fólkum, sum skulu veljast. Um tað stendur á jøvnum verður lutakast. Fráfarandi nevndarlimir kunnu veljast aftur. Nevndin kann taka sær fólk til hjálpar, um hon heldur tað vera neyðugt. Nevndin heldur fund, tá formaðurin ella í minsta lagi 3 nevndarlimir halda tað vera neyðugt.”
Grein 6 í lógini (samtykt á aðalfundi 24.11.2006) verður, galdandi frá 1. november 2011, broytt frá orðingini
“Aðalfundur felagsins verður hildin á hvørjum ári í november við hesi dagsskrá:
1 Frágreiðing frá farna árinum
2 Grannskoðaður roknskapur verður lagdur fram og limagjald ásett.
3 Val av felagsformanni, næstformanni, kassameistara, tveimum nevndarlimum og grannskoðarum. Miðjað verður ímóti, at bæði hugvísindi og náttúruvísindi eru umboðaði í felagsnevndini
4 Ymist”
til
“Aðalfundur felagsins verður hildin á hvørjum ári í november við hesi dagsskrá:
1 Frágreiðing frá farna árinum
2 Grannskoðaður roknskapur verður lagdur fram og limagjald ásett.
3 Val av nevndarlimum, sum standa fyri vali, tiltakslimum og grannskoðarum. Miðað verður móti, at bæði hugvísindi og náttúruvísindi eru umboðað í felagsnevndini
4 Ymist”
Grein 7 í lógini (samtykt á aðalfundi 24.11.2006): “…í brævi til hvønn einstaka lim” verður broytt til “…í brævi ella telduposti til hvønn einstaka lim”
Nevndin heitir á eykaaðalfundin um at taka undir við broytingaruppskotinum.
Vinaliga
Nevndin í Føroya Fróðskaparfelag


text:
Ari av Rana
12.01.2018 - 11:19
Tíðindi > Samfelag & Politikkur > Arbeiðsmarknaður
Samráðingarnar millum Føroya Pedagogfelag øðrumegin og lønardeildina í Fíggjarmálaráðnum og Kommunala Arbeiðsgevarafelagnum øðrumegin hava enn ikki borið á mál. Partarnir skulu samráðast aftur í dag kl. 13.
Áðrenn partarnir setast at samráðast, fara 21 fakfeløg á middegi at handa lønardeildini í Fíggjarmálaráðnum fráboðan um samhugaverkfall. Í gjár var boða frá, at talan varð um 18 feløg, men Herálvur Jacobsen, formaður í Føroya Lærarafelag sigur, at 3 feløg løgdust afturat í gjár aftaná fyribils freistina.
Nú partarnir skulu samráðast aftur kl. 13, spurdi Portalurin Herálv, um hann væntar, at samhugaverkfall verður.
- Vit vænta at verkfallið verður. Uttan so at tað óvæntaða hendir, at partarnir semjast, so verður verkfall, sigur Herálvur Jacobsen.
Herálvur vil ikki enn siga nær samhugaverkfallið verður sett í gildi.
Samhugaverkfallið verður lýst til at verða í 24 tímar. Men er tað gjørligt, at samhugaverkfallið fer at varða longri enn tað?
- Summi fakfeløg hava longu tosa um møguleikan at fara í nýtt og longri verkfall enn hetta, sum vit fara at boða frá í dag. Men tað er upp til einstøku feløgini, sigur Herálvur Jacobsen við Portalin.


text:
Áður prentað í Gratisavísini 25.02.10 Villa Salò – tað er her fýra miðalaldrandi, ríkir menn, the masters, hava sína manegu fyri teirra perversu sex- og harðskapsólevnaðir. Her hava teir vertindurnar á bordellinum, the madames, eitt ótal av ungum dreingjum og gentum, vaktir, kallaðir the fuckers, og tænastufólk, sum øll akta teirra mest ógvusligu og niðurgerandi […]
Savn fyri apríl 2010
Sjónleikur: Villa Salò – óndskapsins bordel16 apríl, 2010
Hamari, skrúðiblað, shampoodunk og ein tuba glíðikrem13 apríl, 2010
Áður prentað í Ð-blaðnum, aug 2009 Hvat er tað ikki herligt, at vit øll eru so ymisk. Hvat fær okkum upp at koyra í songini? Tá man er í einum parforholdi, er tað spennandi at útforska hvønn annan. Koma at kenna hvønn annan. Royna nýggj ting. Fortelja fantasiir. Man er jú (vónandi) heilt tryggur við […]
Postalíns-macho og G.I. Jane13 apríl, 2010
Áður prentað í Ð-blaðnum, maj 2009 Hvat ger ein ljósareyð didduklumma í einum hard-ass macho mannfólkablaði?? Tí at ljósareytt er tað nýggja macho. Og Barbie og Skipper hava faktiskt sína egnu army-kollektión. Og rollan sum heimagangandi, breyðbakandi ektafelagi við blomstrutum fyriklæði er ikki longur reservað til XX-kromosom-fólk. Hvat er hent við okkara kynsrollustereotypum?? Kvinnuligir stjórar […]
HEIÐRIK – frælsi at úttrykkja seg12 apríl, 2010
Áður prentað í Gratisavísini 30.11.2009 Heiðrik á Heygum hevur síðstu dagarnar verið aktuellur við, at hansara stuttfilmur “Mítt rúm” varð vístur á Norðuratlantsbryggjuni í Keypmannahavn. Hetta var í samband við eitt afturvendandi tiltak, Biodage, har fokus verður sett á norðurlendska filmslist. Tað næsta á skránni hjá Heiðrikki er ein nýggj stakfløga frá hansara komandi fløgu, […]
Det store fænomen som er danske filmsoversættelser12 apríl, 2010
Jeg er super forgænger for at bevare en nations originale sprog. Jeg elsker grammatik og synes at sproghistorie er noget så interessant. I filmverdenen synes jeg til gengæld, at det er kriminalitet at dub’e film. En film er et stykke kunst og at lægge andre stemmer indover – og det ikke er overens med instruktøren […]
Stigeteorien – dansk version7 apríl, 2010
“En stige…teori..?? Plll, ikke fordi at JEG havde brug brug for sådan noget, JEG var UDmærket klar over hvad min status var mht mine oppositionskønsvenskaber, men I gave it a go. ”…based upon many years of socioligical field testing”; det lød i hvert fald småinteressant. Også hvis det kun var en ægte sci-fi nørds egen livsbiografi.”
Stigateoriin7 apríl, 2010
“Ein stiga…teori..? Plll, ikki tí at EG hevði brúk fyri tí, eg var ÚTmerkað gott klár yvir, hvat mín status var í mínum hinkynjavinarløgum, men eg gav it a go. “…based upon many years of sociological field testing”; tað ljóðaði smáinteressant, eisini bara um tað var lívssøgan hjá einum ærka sci-fi nørdi.”
Portrid til fortídina7 apríl, 2010
“Bandar.. hópbardagar… 25 ímóti einum… knívar… 21-Bandin… Gud, altso. Sum at vera í Fuglafirði ella hvar tað nú er, sum tað stendur ringast til. ..Sum í gamle dage… Akkurátsum okkurt er hent, okkurt serligt… Líkasum eitt.. portur til fortíðina varð opnað onkrastaðni… Hmm..”
Eg elski teg, eg meiiini da7 apríl, 2010
“Og so skít við øllum romantiskum ævintýrum. Hatta var gemen girnd við fyrsta eygnakast!”
Føroyar i en nøddeskal6 apríl, 2010
“Seriøst, vit verða samanborin við tey ringastu muslimsku londini; tey sum uppæla terrorist-Achmed’ar og vinda kvinnur inn í 324 svørt løk.”


text:
Svimjisamband Føroya skipaði í dag fyri sonevndum kalendarafundi, har høvuðsevnið var áseting av kalendaranum fyri svimjiárið 2015-2016, og umrøða av møguligum nýggjum bólkabýti.
Tað var ein góður og í heilum rættiliga lívligur fundur, har umboð úr øllum føroyskum svimjifeløgum og úr starvsnevnd SSF skiftu orð um hetta ymiska.
Nýggi svimjikalendarin sæst her á ssf.fo, har við millum annað síggja at fyrsta FM á langgeil eftir ætlan verður í Vági hin 11. til 13. mars.
Serliga meistarastevnurnar vóru truplar at leggja, nú FM á langgeil er komið afturat, og eftirsum at feløgini ikki eru samd um hvussu vítt svimjikalendarin eigur at leingjast.
Tað kom tí eisini til atkvøðugreiðslu, um FM á stuttgeil 2016 skuldi vera 5. – 6. mai, har Kristi Himmalsfaradagur er 5. mai, ella um FM skuldi flytast til fyrsta vikuskifti í summarferiuni.
Tað bleiv tað fyrra sum vann á hesum sinni, men varð tað eisini avgjørt at taka næsta kalendarafund longu hin 19. desember í ár, til at umrøða somu viðurskifti fyri svimjiárið 2016-2017.
Ein onnur stór avgerð var at broyta bólkabýtið, frá verandi har juniorbólkarnir eru gentur 15-16 ár og dreingir 17-18 ár, til eitt sum minnir meira um tað hjá FINA, sum evropeiska svimjisambandið LEN og norðurlendska svimjisambandið NSF eisini eru í ferð við at broyta til.
Nýggja bólkabýtið verður
Ein onnur áhugaverd broyting, var at árliga JuniorMeistarastevnan (JM) nú verður avgreitt á somu stevnu sum Meistarastevnan fyri Ung (MU), heldur enn sum partur av innleiðandi riðlunum á FM á stuttgeil. JM/MU er sostatt nú meistarastevna fyri svimjarar upp til gentur 17 ár og dreingir 18 ár, býtt upp í 6 aldursbólkar.
Nógvir áhugaverdir tankar komu upp á fundinum, so sum at skipa fyri deildum í eldru aldursbólkunum, og at flyta FM á stuttgeil til í desember. Her og nú varð niðurstøðan tó so ella so, at nóg nógv varð broytt í hesi umbering, við nýggja langhylinum og nýggjum aldursbólkum.
Fyrsta kapping í hesum svimjiári verður ein svimjistevna til tey yngstu í 16m-hyli sum Havnar Svimjifelag fer at skipa fyri á Argjum um einar 14 dagar, leygardagin hin 19. september.


text:
Espen Berg Trio og okkara egnu Plúmm fara á pall í Reinsarínum leygarkvøldið 27. januar.
Espen Berg Trio góvu fyrstu útgávuna Mønster út í 2015, ein útgáva, ið ummælararnir róstu stórliga og sum eisini gav teimum sáttmála við japanska plátufelagið Blue Gleam, ið gav aðru útgávu hjá bólkinum Bølge út nú í september.
Tónleikurin er melodiskur, men sera kompleksur rútmiskt, bólkurin er vælspælandi, og framførir við temperamenti. Bólkurin er mannaður av Espen Berg á klaver, føroyska Bárður Reinert Poulsen á bassi og Simon Olderskog Albertsen á trummum.
Hin bólkurin hetta kvøldið er føroyski super jazz bólkurin Plúmm. Plúmmararnir borðreiða altíð við tónleiki av allar hægstu góðsku, og fyri tey sum hava alsk til jazz er hetta eitt kvøld, ið skal upplivast. Manningin er tann sama, sum seinastu nógvu árini: Leivur Thomsen á gittari, Magnus Johannesen á ljómborði, Arnold Ludvig á bassi og á trummunum Rógvi á Rógvu, og tónleikurin verður heimagjørdur jazzur.
Konsertin er leygardagin 27. januar kl. 21.30. Tú kanst keypa atgongumerki til hesa konsertina fyri 150 kr. ella JazzPass fyri 250 kr., til hesa konsertina, konsertina fríggjakvøldið 26. januar við Espen Eriksen Trio, Rógvi Trio og Mortens Schantz Godspeed og konsertina leygarkvøldið 27. januar við Marius Neset í Norðurlandahúsinum. Hetta passið koster 250 kr.
Vetrarjazzur í Reinsarínum-2018/01/27
150,00 DKK
Product Description
Event Ticket
På lager
Product Description
Event Ticket
JazzPass – 3 konsertir eitt pass-2018/01/26
250,00 DKK
Product Description
Event Ticket
På lager
Product Description
Event Ticket


text:
Við Nordliks og Betri til Bergen
Inga Remmel, studentur á Føroyamálsdeildini, fer til Bergen at taka skeið í kynjafrøði
Bók um loysing/samband
Í hesum mánaðinum kemur út nýggj bók um loysing/samband, eisini við føroyskum íkasti.
Tøk pláss til skeið á fólkaheilsu
Enn eru pláss eftir til skeið á útbúgvingini MSc í Fólkaheilsu lestrarhálvurnar várið 2018
Tiltøk
Skeið
Umsóknarfreistin til kvotu 2 er 15. apríl á midnátt
Freistin at søkja inn á bachelorútbúgvingar eftir kvotu 2 er 15. apríl. Latið verður upp fyri elektronisku umsóknarbløðunum her á síðuni 1. mars.
Umsóknarfreistin til kvotu 1 er 1. juli á midnátt
Tey, ið ynskja at søkja inn á bachelor eftir kvotu 1, og somuleiðis tey, ið ynskja at søkja inn á master, hava umsóknarfreist 1. juli á midnátt.


text:
Djórafilmar eru stuttligir. Serliga, tá tað tey gera kann setast í samband við fólk. Eitt nú er stuttligt við paringsleikinum hjá djórum. Strutsar hava ein heilt serligan pardans, tá tað lagið er á teimum. Leyvurnar eru heldur ráar, tá tær ætla sær okkurt, og so eru tað apurnar, sum í nógvum førum líkjast okkum, men kanska mest tá vit eru full... men felags fyri tey øll er, at tey gera nakað heilt ávíst, tá tey ætla sær at skora.
Og, ikki so løgið, so kann tað setast í samband við fólk. Ein rúgva av kanningum eru gjørdar um, hvussu eggjaloysn ávirkar kvinnuna og ikki minst menninar, ið standa í skotlinjuni. Eg havi sum so ikki bitið merki í hetta sjálv og knýtt tað at eggjaloysnini, men tað eri eg farin at gera seinastu árini, síðani eg sá onkra sending um hetta evnið, og so eisini tí eg arbeiði á einum stað, har kvinnurnar eru í yvirtali. Tá snýr samskiftið seg um nógv ymiskt, sum kanska ikki er tað sama sum, tá menn sita og tosa saman. Eitt nú, hvussu eggjaloysnin ávirkar okkum, og ikki minst PMS!
Skal eg taka meg sjálva sum dømi, so havi eg, nakrar dagar í mánaðinum, eina kenslu av at vera lekrari enn aðrar dagar. Tá gevi eg mær stundir at sminka mær, havi hug til at lata meg eitt lítið sindur lekrari í, og kanska eitt sindur meiri niðurringað, enn eg havi hugsað um skuldi verið óvanligt. Hesar dagar kenni eg meg sera væl og undrist á, hví eg ikki fyrr havi lagt til merkis, hvussu lekkur hesin og hasin er, sendi viðkomandi eitt heldur størri smíl enn vanligt og eina heitari eygnakontakt. Ja, faktiskt er tað rættiliga lekkurt at kenna seg so lekra og kann sammetast við, tá man hevur drukkið eina cider ella báðar tvær ov nógv. Skilið verður sett til viks, fyri at fáa eina eventuella “køku í ovnin”. Spell, at hesir superdagar vara so stutt. Tí áðrenn man hevur vent sær, eru teir avloystir av onkrum, ið kann sammetast við moralskar timburmenn. Tankar so sum “what was I thinking flirting with that one?!”, og “gotter eg sovi heldur tjúgu minuttir longri í morgun enn at brúka tíð uppá meg sjálva” koma sníkjandi, uttan at man gevur sær far um tað. Eskaleringin kemur so á leið tvær vikur eftir superkensluna, tá ein óhugnakensla yvirtekur kroppin, og broytist frá “beauty” til “beast” við einum rastloysi, sum ikki kann forklárast, men sum inniber, at tá man hyggur í spegilin, hugsar: “Harragud also, havi eg altíð sæð soleiðis út??” og “Hví tramin larma øll so illa?” ella “hví kann maðurin ikki bara pilla av til skips?? (Men líka keypa chips og dipp, áðrenn hann fer?)”
Eg havi mangan hugsað, at tað er heldur ógvisligt at bíta høvdið av makanum eftir paring sum svarta einkjan ger. Men nú eri eg farin at bera í bøtuflaka fyri hana og eri farin at hugsa, um hon kanska bara hevur ein óvanliga stuttan cyklus?


text:
onsdag den 20. maj 2015
En favorit
3 kommentarer:
Handan bókin er longu ein klassikari, um tú spyrt meg :) Eg havi eisini bundið nógv úr henni. Deiliga einfaldar uppskriftir - elski tá uppskriftir ikki eru gjørdar til eitt ávíst slag av tógvi.SvarSletSvar
Ja eg eri púra samd! Ja tað er so lekkurt tá uppskriftin ikki er gjørd til eitt ávíst slag av tógvið. Eg anbefalli ofta bókina, eisini til tey sum ikki eru so øgiliga von at binda :)Slet
Eru tit annars flutt inn í húsini?
Den er så fin! Jeg er enig med dig. Den bog er genial. Helt sikkert en klassiker.SvarSlet


text:
Neistin hevur gjørt stuðulssáttmála við Betri P/F fyri kappingarárini 2017-2018 og 2018-2019, har Betri verður høvuðsstuðul hjá ungdómsdeildini hjá Neistanum.
Hondbóltsfelagið Neistin var stovnað í 1931 og hevur um 300 limir, og 31 lið í kappingini komandi vetrarhálvu. Harafturat eru nógvir leikarar í 3-6 ára aldrinum, sum enn ikki eru í kappingum.
Felagið hevur lið í øllum ungdómsdeildum umframt bestu deildini hjá monnum og kvinnum.
- Neistin er stórt felag við nógvum evnaríkum leikarum. Vit eru sera fegin um stuðulin, sum ger tað møguligt at geva Neistaungdómi eitt mennandi læru umhvørvi. Neistin leggur stóran dent á ungdómsarbeiðið í felagnum og leggur nógva orku í, at umhvørvið, har tey ungu koma, er gott og at trivnaðurin er í hásæti. Nógv børn og ung eru virkin í Neistanum, og hondbóltsligi felagsskapurin eggjar til rørslu og samanhald. Tí eru vit sera glað um at stuðulsavtalan við Betri ger, at Neistin framahaldandi kann styrkja aðalmálum felagsins, sigur Súna Mørk, forkvinna í Neistanum.


text:
Serliga forkunnugt var tað hjá henni at royna matin, tá vitjað varð á virkinum Varðin Pelagic á Tvøroyri. Leif Sørensen, kokkur, varð biðin um at skapa nakrar smærri rættir við teimum rávørum, sum virkið tekur ímóti og framleiðir. Tað bleiv millum annað til lodnu og asparges og ymiskt við markreli, svartkjafti, surimi og saltfiski.
Tá drotningin vitjaði komandi mentanarhúsið Salt fyrr á degnum, var tari á skránni. Leif Sørensen hevði gjørt ymsar rættir, har tari var tann gjøgnumgangandi parturin.


text:
Ein av stóru aktørunum í føroysku fiskivinnuni, P/f Næraberg í Klaksvík, hevði 21,8 milliónir krónur í avlopi áðrenn skatt í fjør. Roknskapurin, sum sæst á heimasíðuni Vinnuvitan.biz vísir eisini, at tó at bruttovinningurin vaks úr 95 milliónum krónum upp í 130 milliónur, so vaks yvirskotið áðrenn skatt bert við einari lítlari millión. Høvuðsorsøkin til, at felagið ikki fekk meira burturúr økta bruttovinninginum, er tí at felagið betalti heilar 22 milliónir krónur meira út í lønum í 2016 í mun til árið fyri. Tølini vóru ávikavist 82,5 og 60,9 milliónur krónur.
(Mynd: Jens Kr. Vang)


text:
Aðalfundur felagsins verður í neystinum tórskvøldi, 18. Januar kl.19:30.
Við hesi dagsskrá:
I. Formaðurin greiður frá virksemi felagsins í farna árinum.
II. Grannskoðaður roknskapur verður framlagdur.
III. Val av stjórn og tiltakslimum
IV. Val av roknskapargrannskoðarum.
V. Ymist.
Nevndin telur 5 fastar limir og 2 tiltakslimir.
Av teimum 5 føstu limunum verða 3 valdir av nýggjum annaðhvørt ár og 2 annaðhvørt ár. Tiltakslimirnir skulu standa fyri vali hvørt ár. Nevndin skipar seg sjálv aftaná hvønn aðalfund við formanni, skrivara, kassameistara og nevndarlimum.


text:
Tað hevur merkt valstríðið hjá grannum okkara fyri vestan seinastu dagarnar, at fútabann er lagt á tíðindaflutning um vinnuliga sølu úr íløgugrunni í Íslandi, stutt undan kreppuni í 2008. Tíðindini hava snúð seg um, at Bjarni Benediktsson, forsætisráðharri Íslands, seldi partabrøv úr einum íløgugrunni hjá íslendska bankanum Glitnir, stutt áðrenn bankin fór av knóranum. Tað er trotabúgvið eftir gamla bankanum, ið hevur kravt fútabannið
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Billyftarar
Billyftarar verða brúktir til at lyfta bilar og onnur akfør í eina hóskandi arbeiðshædd fyri at útinna tíðaravmarkað arbeiði, so sum viðlíkahald og umvæling.
Billyftarar eru fevndir av vanligum reglum um teknsik hjálpartól í kunngerð um nýtslu av tekniskum hjálpartólum. Hetta merkir m.a. at:
- Útvegarin skal við sølu, leigu ella láni altíð lata eina skrivliga nýtsluleiðbeining á føroyskum máli (danskt, norskt og svenskt mál kann loyvast), ið greiðir frá handfaring, nýtslu og viðlíkahaldi.
- Billyftari má ikki takast í nýtslu sum nýggjur, fyrr enn hann er fráboðaður Arbeiðs- og brunaeftirlitinum. Nýggj fráboðan skal gerast, áðrenn nýtslu í sambandi við eigaraskifti ella umbygging og umvæling av týdningi.
- Billyftari skal viðlíkahaldast av einum løggildum serkønum, soleiðis at hann altíð er í góðum og forsvarligum standi. Leiðbeiningarnar frá útvegaranum og galdandi reglur frá Arbeiðs- og brunaeftirlitinum um kanning og viðlíkahald skulu fylgjast.
Yvirlit yvir løggild virkir:


text:
Játtan til heilsugransking umsitast av Granskingargrunninum
Løgtingið hevur í dag samtykt at lata Granskingargrunnin umsita pengarnar frá Sjúkrakassagrunni Føroya innan teir karmar, sum Sjúkrakassagrunnurin setur. Talan er væntandi um umleið 30 milliónir krónur, sum skulu nýtast til gransking og onnur átøk á heilsuøkinum.
Málið um pengarnar frá sjúkrakøssunum hevur verið ávegis leingi. Ætlanin hevur verið at seta á stovn Sjúkrakassagrunn Føroya, sum skuldi umsita fæið og lata tað til ymisk átøk og verkætlanir á heilsuøkinum. Granskingarráðið bjóðaði seg fram at umsita peningin, sum skuldi setast av til gransking, fyri at sleppa undan dupult arbeiði og fyri at fylgja ætlanunum í granskingarpolitikkinum Vitan & Vøkstur at savna fyrisitingina og serfrøðina á einum stað.
Ein samd fíggjarnevnd legði í morgun fram broytingaruppskot í málinum, har mælt var til at samtykkja at:
“Fæið, sum er eftir í føroysku sjúkrakassunum, tá øll viðurskifti sjúkrakassanna eru avgreidd, verður latið sum stovnsfæ í Sjúkrakassagrunn Føroya. Endamál grunsins er at veita stuðul til átøk og verkætlanir, sum kunnu menna heilsuøkið í Føroyum, men sum ikki eru ein partur av rakstrinum av heilsuverkinum annars.
Grunnurin skal innan 1. apríl 2014 hava gjørt skrivligar leiðreglur fyri, hvat fæið skal latast sum stuðul til, og skal hava útgoldið alt fæið til Granskingargrunnin, ið hereftir hevur ábyrgd av umsitingini av fænum samsvarandi leiðreglunum, ið Sjúkrakassagrunnur Føroya hevur ásett.”
Løgtingið tók síðani undir við hesum uppskotinum og samtykti tað við 3. viðgerð fyrrapartin.
Broytingaruppskotið, sum varð samtykt, kann lesast her
Málið alt kann lesast her
Nýbrot í føroyskari granskingarfyrisiting
Vit í Granskingarráðnum fegnast um avgerð Løgtingsins, sum vit meta vera nýbrot í føroyskari granskingarfyrisiting. Í sær sjálvum er hetta eitt stórt og týdningarmikið stig fyri føroyska heilsugransking, sum vit gleða okkum at fara undir at arbeiða við saman við Sjúkrakassagrunni Føroya og øðrum pørtum í málinum.
Eftir okkara tykki er hetta eisini eitt týdningarmikið stig í at fáa stovnsett og savnað játtanir til sektorgransking undir veingjunum hjá Granskingarráðnum, so vit fáa bæði strategiskar puljur og fríar puljur at søkja, eins og granskingarráðini í grannalondunum. Hetta er við til at styrkja granskingina við at geva møguleikar fyri at lata stuðul til størri og meira málrættaðar verkætlanir. Eisini kann hetta vera við til at styrkja møguleikarnar fyri luttøku í ES-granskingarsamstarvinum.


text:
Danjal av Rana 25.09.2017 (14:28)
Tjóðbankin: Strikið skattafyrimunirnar
Danski Tjóðbankin mælir til, at føroyskir myndugleikar endurskoða skattaavtalurnar við hini norðurlondini.
Samstundis sum føroyskar fyritøkur skríggja eftir meiri arbeiðsmegi, arbeiða nógvir føroyingar í útlondum.
Bakgrundin fyri viðmerkingunum hjá Tjóðbankanum er, at yvir helvtin av øllum føroysku fyritøkunum í byggivinnuni siga, at manglandi arbeiðsmegi forðar teimum í teirra virksemi. Innan fiskivinnuna og ídnaðin siga ein triðingur av fyritøkunum, at manglandi arbeiðsmegi heldur teimum aftur.
Tjóðbankin viðmerkir, at føroyska arbeiðsfjøldin er sera flytfør. Tá tíðirnar eru ringar, flytir arbeiðsmegin av landinum, og tá tíðirnar eru góðar, flyta føroyingar heimaftur at arbeiða.
- Eitt stórt tal av føroyingum, serliga innan handverk og byggivinnuna, hevur bústað í Føroyum, men arbeiðir uttanlands, m.a. orsaka av hægri løn og skattafyrimuni. Landsstýrið kann lutvíst bøta um mangulin á arbeiðsmegi við at minka um skattafyrimunirnar. Umframt at minka um vandan fyri yvirhiting, økir hetta skattainntøkurnar, skrivar Tjóðbankin.
Tað er tvískattaavtalan, sum er galdandi í Norðurlondum, sum sigur, at norðurlendskir arbeiðstakarar rinda skatt í landinum, sum teir arbeiða í, og ikki landinum, sum teir búgva í. Í Føroyum hava røddir verið frammi um at fáa hesa tvískattavtaluna broytta, men til tess krevst, at semja fæst millum øll Norðurlondini. Hetta kann gerast trupult, tá nøkur lond jú njóta gott av, at borgarar úr øðrum londum rinda skatt har.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tepurt tap á Skála
Kvinnur26-03-2017 - Jónfinn Petursson
Kvinnur 1. deild: EB/Str./Skála – HB 2-1
Triða umfar í bestu kvinnudeildini var leikt um vikuskfitið. Okkara kvinnur vitjaðu felagsliðið av Skála – Eiði og Hvalvík/Steymnesi. Nadja og Julia hava skrivað dagsins dystarfrásøgn:
Næsti dystur hjá HB-kvinnunum varð sunnukvøldið á útivølli, har kvinnuliðið hjá EB/Str./Skála tóku ímóti okkum á Skála.
Sólin skein bæði oman og niðan, og veðrið var av tí allarbesta, tá ein sera spennandi dystur varð floytaður ígongd.
Tó høvdu vit nakrar avbjóðingar í Havn áðrenn dystin. Unga talentið hjá okkum, Rebekka Benbakoura, punkteraði 10 metrar uttanfyri HB-húsið, so lítil panikkur kom á kvinnurnar hjá okkum, viðvíkandi fart til Skála. Hóast alt hóvastákið, komu kvinnurnar trygt fram og vóru klárar at møta EBS/Skála kvinnunum.
Vit byrjaðu dystin við einum høgum pressi og hildu allar avtalur, og hetta lønaði seg, tí longu í trettanda minutti legði unga og raska Lea Hansen okkum fram um aftaná eitt frálíkt hornaspark frá Jónvá Hentze.
Aftaná hetta pressaðu bæði liðini væl, men to eydnaðist tað Margunn Lindholm at javna, tá 33 minuttir vóru leiktir, og hetta varð eisini hálvleiksstøðan.
Í seinna hálvleiki komu bæði liðini til nógvar kjansir at leggja seg fram um. Mitt í seinna hálvleiki, fingu EB/Str./Skála-kvinnurnar eitt brotsspark. Men okkara nýggi og fantastiski málmaður, Simona Heinesen, bjargaði, og tað eydnaðist ikki mótstøðuliðnum at koma framum á hesum sinni.
Men í 77. minutti vóru vit heilt víst snýttar fyri eitt fríspark, tá Heidi Sevdal skumpaði ein verjuleikara hjá okkum nakað harðliga og legði EB/Str./Skála kvinnurnar framum 2-1, og hetta varð so eisini endaliga støðan.
Koyr á, HB !!!!
HAGTØLINI
Kvinnur, 2. umfar: sunnudagin 26. mars 2017 kl. 12.30 undir Mýruhjalla
EB/Str./Skála – HB 2-1 (1-1)
0-1 Lea Hansen 23’
1-1 Margunn Lindholm 34’
2-1 Heidi Sevdal 77’
Liðið: Simona Heinesen – Nadja Johannesen, Ása á Reynatúgvu (liðsk.), Jania Ole-Jacobsen, Elin Maria Isaksen (Julia Helena Henriksen 51), Rebekka Benbakoura, Poula Andreasen (Barbara Prior 68), Sólrun Thomsen, Jónvá Hentze, Ninna Hansen og Lea Hansen
Óbrúktur eykaleikari: Valdus Ólafsdóttir
Venjari: Allan Dybczak
Dómari: Stephan Petursson
Hjálpardómarar: Jákup L. Stenberg og Jørleif Djurhuus


text:
U16 Dreingir hjá HB eisini steypavinnarar 2013
Dreingir24-08-2013 - Helgi Nielsen
Hóast okkara vóru greitt omaná í fyrra hálvleiki, eydnaðist tað hjá NSÍ at venda øllum á høvdið í seinna hálvleiki. Vit fingu tó tryggja okkum longda leiktíð í seinastu sekundunum av dystinum, og har settu okkara trumf á og avgjørdu dystin. Sostatt fekk HB fult í steypafinalunum í dag.
Okkara vóru favorittar undan dystinum, og á vøllinum var heldur eingin ivi um, hvør var betra liðið í fyrra hálvleiki. Vit sótu fullkomuliga á dystinum og høvdu nógvar málmøguleikar, men tað skuldu ganga 23 minuttir, áðrenn hol kom á. Gott samanspæl millum Hera, Adrian, Teit og Jákup endar við at Jákup setir bóltin trygt í kassan til 1-0.
Henda støðan helt sær tó bara nakrar minuttir, tá NSÍ fær fríspark beint uttanfyri brotsteigarmarkið hjá HB. Meinhard setti frísparkið trygt í netið til 1-1. Hetta var fyrsta ferðin, NSÍ var nær HB málinum, men okkara hildu tó áfram at trýsta og komu til nógvar møguleikar. Ikki minni enn 3 ferðir raktu okkara træverkið næstu minuttirnar. Fyrst skallaði Bartal á tvørstongina aftaná horna, og síðan hevði sera vælupplagdi Adrian fyrst eitt skot á stongina og síðan eitt á tvørstongina.
Málið tóktist nærmast gandað, men beint fyri hálvleik fingu vit tó aftur mál. Hesuferð var tað Hilmar Leon, sum var fyrstur á einum leysum bólti, sum hann smekkaði trygt í kassan. Hálvleiksstøðan var sostatt 2-1 til HB, men vit áttu at havt fingið fleiri mál burturúr møguleikunum.
Okkara hildu áfram við góða spælinum í byrjanini av seinna hálvleiki, og tá 47 minuttir eru leiktir skallar Bartal bóltin í málið til 3-1. Eftir hetta byrjaðu NSÍ at fáa meira tak á dystinum, og í 53. minutti fáa teir minka um munin eftir eina deyðbóltsstøðu. Okkara mistu nú fullkomuliga takið, og í 64. minutti skorar NSÍ aftur eftir deyðbólt. 3 minuttir fyri dystarlok er aftur galið eftir deyðbóltsstøðu, og NSÍ skorar til 3-4 og eru á sigurskós.
Skuldu vit hava nakran møguleika at koma afturí aftur, mátti nógv leggjast fyri seinastu løtuna. Í seinasta minutti fáa vit so fríspark miðskeiðis á NSÍ hálvuni. Alt verður sent fram, og tá bólturin dettur niður í NSÍ brotsteigin, er Jákup fyrstur á og javnar til 4-4, soleiðis at dysturin fór í longda leiktíð.
Her tóktust okkara hava meira orku enn runavíkingar, tí nú sótu vit aftur á dystinum. Í 6. minutti av longu leiktíðini kempar Adrian væl og megnar - hóast fleiri NSÍ'arar royndu at stegða honum - bæði at reka seg frían og síðan senda ein góðan bólt til Teit, sum púra einsamallur við NSÍ málverjan setir bóltin trygt í netið til 5-4. Bara 2 minuttir seinni avger Bartal dystin, tá hann við dundurskotið langt úti frá, setir bóltin dygst innanfyri stongina til 6-4.
Okkara fingu onkran møguleika afturat, men fingu ikki fleiri mál. NSÍ fekk ein góðan møguleika afturat beint fyri dystarlok. Eftir horna verður bólturin sendur móti HB-málinum, men Heini bjargar á strikuni. Hetta var tað seinasta sum hendi í dystinum.
Sostatt gjørdust eisini HB Dreingir U16 steypavinnarar 2013, og tryggjaðu HB fulla úrtøku úr teimum finalunum, sum høvdu HB luttóku í.
Vit ynskja leikarum og venjarum hjartaliga tillukku við steypinum.
Koyr á, HB!
Myndir: Rakul Hansen


text:
Eirikur Lindenskov 06.01.2017 (14:01)
Simon von konoy og Jacob Haugaard syngja tvísong
Ein nýggj fløga undir heitinum »Til alle jer, vi før har kendt« er komin á marknaðin. Tað er føroyski útisetin, Simon von Konoy, ið stendur fyri útgávuni.
Tólv sangir eru á fløguni, og allir eru á donskum máli. Innihaldið er sera fjølbroytt. Løg sum »Jeg bliver sindssyg«, »Tømmermænd« og »Jeg er en gammel hippie« mynda innihaldið.
Í flestum førum er tað Simon, ið eigur bæði orðini og løgini á sangunum. So er tó ikki við tittullagnum »Til alle jer, vi før har kendt«. Talan er um gomlu landapláguna hjá Albert Hammond »To all the girls we loved before«, sum á sinni m. a. varð sungin av Willie Nelson og Julio Iglesias.
Simon syngur hana saman við Jacob Haugaard. Hetta er aðru ferð, at hann syngur tvísong saman við Jacob. Fyri skjótt fimm árum síðani sungu teir í felag sangin »Fiskafrikadello«, sum eisini finst á hesi fløguni.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Ársins Virki og Ársins Átak eru afturvendandi á Vinnudegnum, og stórur spenningur er altíð um, hvør vinnur heiðurin hesaferð.
Endamálið við at velja Ársins Virki og Ársins Átak er at menna vinnuligan hugburð, skapa stoltleika í vinnuni og at økja virðingina fyri vinnuni hjá myndugleikunum og vanliga borgaranum.
Heiðurin sum Ársins Virki verður latin virki ella fyritøku, sum hevur verið støðug ella vaksandi, og dentur verður lagdur á fíggjarlig úrslit seinastu árini. Virkið skal hava víst framfýsni og áræði innan útflutning, framleiðslu, vøru- og tænastumenning, tøknifrøði, útbúgving ella innan annað øki, og hetta skal eftir styttri áramál hava elvt til menning og vøkstur.
Heiðurin sum Ársins Átak verður latin virki ella persóni, sum hevur gjørt eitt serligt átak, ið kann gagna vinnuligum framburði. Hetta kann vera eitt einstakt átak, men kann eisini vera arbeiði, sum er gjørt í longri tíð.
Í 2016 fingu KJ Hydraulik og Sheep View heiðurin sum ávikavist Ársins Virki og Ársins Átak.
Vinnarin av Ársins Virki 2016
Vinnarin av Ársins Átak 2016


text:
- Tíðindi, mentan og ítróttur
40 ára politisk kærleikssøga endar
Tak niður
Seinasta bókin í søguni um sambandið millum Danmark og Føroyar seinastu 40 árini eftir Lisbeth Nebelong er júst komin út. Harvið er stóra kærleikssøgan millum føroyska Kára og donsku Lisu eisinin komin at enda . Heili 11 ár eru liðin, síðani "Når engle spiller Mozart", fyrsta bókin í røðini, kom út í 2003. Fimm ár seinni kom onnur bókin við heitinum "Færøblues", og nú endar høvundurin so trýbindsverkið við bókini "Møde i mol".
Í ljóðbrotinum greiðir Lisbeth Nebelong frá, hvat tað var, sum gjørdi, at hon av fyrstan tíð fór undir hesa longu ferðina gjøgnum ofta trupla sambandið millum Føroyar og Danmark saman við tveimum forelskaðum tannáringum.


text:
"Frá Luther til Facebook" er heitið á almennum fyrilestri, sum verður mikukvøldið 8. februar kl. 19.30 í Hoyvíkar kirkju í sambandi við Reformatiónsárið 2017.
Sosialu miðlarnir á døgum Luthers høvdu avgerandi týdning fyri reformatiónina. Men merkir tað, at vit ókritiskt skulu kasta okkum í føvningin á Facebook og hinum sosialu miðlunum, so at Mark Zuckerberg kann gerast ríkari, meðan lív okkara kanska gerst fátækari? - Í øllum førum rinda vit fyri Facebook við okkara tíð.
Í fyrilestrinum fer cand. theol. & IT Jóannis Fonsdal, sóknarprestur, at lýsa bakgrundina og tilgongdina í luthersku reformatiónini. Hetta verður gjørt við serligum atliti at leiklutinum hjá sosialu miðlunum á døgum Luthers. Eisini verður mett um nýtsluna, týdningin og virðið av sosialu miðlunum nú. Hetta kvøldið verður eisini høvi at brúka fartelefonina í sambandi við fyrilesturin.


text:
Í minsta lagi 36 fólk eru handtikin í býnum Lille eftir samanbrestir millum fronsku løgregluna og fótbóltsviðhaldsfólk, sum eru komin til EM í Fraklandi. Franska løgreglan sigur, at haraftrat eru 16 fólk flutt á sjúkrahúsið.
Í gjárkvøldið vant ófriðurin upp á seg, og løgreglan mátti brúka táragass fyri at spjaða mannamongdirnar, har serliga hundraðtals ensk viðhaldsfólk máttu flýggja.
UEFA hevur longu hótt við at blaka Ongland úr kappingini. Ongland spælir móti Wales seinni í dag. Túsundtals viðhaldsfólk hjá Onglandi og Wales hava verið í Lille upp til dystin, og russiskir og slovakiskir áskoðarar hava eisini verið í Lille til teirra dyst, sum var á Stade Pierre-Mauroy mikudagin.
Samanbrestir hava eisini verið millum enskar, russiskar og franskar áskoðarar í Marseilles, og Russland hevur fingið eina sokallað treytaða burturvísing frá kappingini, eftir at teirra áskoðarar lupu á ensku áskoðararnar.


text:
- Eg havi fleiri ferðir ætlað mær at fara til Norðurkorea, og við Pyongyang Marathon stakst møguleikin upp. Tí valdi eg at melda til, og tað var ein heilt serlig uppliving.
Tað sigur 25 ára gamli Robin Dalbak Mikkelsen í telefonini úr norska høvuðsstaðnum, har hann býr og vanliga lesur mentan og leiðslu á handilsháskúlanum. Hetta seinasta árið hevur hann tó havt farloyvi fyri at ferðast, og millum annað hevur hann lagt leiðina til Portugal, Spania og Onglands.
Og so nú til norðurkoreanska høvuðsstaðin. Og Kina – og til Russlands á vegnum heimaftur.
Navnið er norskt, og hann tosar eisini norskt. Men hann er eisini føroyingur. Mamman er ættað úr Havn, og tí hevði hann ætlan um at renna við føroyska flagginum á búnanum. Hann fekk eina troyggju gjørda til endamálið, men tá hann kom á staðið, slapp hann ikki at brúka hana.
- Flaggið á troyggjuni var ov stórt, søgdu myndugleikarnir, sum skuldu góðkenna búnarnar áðrenn kappingina. Tað loysti eg við at renna í einari føroyskari landsliðstroyggju. Har er eisini eitt flagg seymað í kragan, men tað slapp gjøgnum nálareygað, greiðir Robin Dalbak Mikkelsen frá í telefonin.
Lukkað land
Men hvat í allari víðu verð fær ein ungan mann at fara til heimsins mest afturlatna land at renna marathon?
Tað eru nógvar mytur um landið, og í grundini vóru tað myturnar og propagandain, sum vóru orsøkin til, at Robin Dalbak Mikkelsen valdi at melda til.
- Vit lesa so nógv um Norðurkorea, men meginparturin – fyri ikki at siga alt – er propaganda. Bæði tað, sum vesturlendskir miðlar skriva, og tað, sum kemur úr Norðurkorea. Við at fara til Norðurkorea hevði eg sjálvur møguleika at gera nakrar eygleiðingar, um enn eg longu áðrenn var fullgreiður yvir, at vit ikki sluppu at ferðast frítt, greiðir hann frá.
Frítt var tað ikki, men tá tey ikki runnu, vóru tey útferðir. Frá klokkan 10 fyrrapart til klokkan 10 á kvøldi.
- Tað var eitt sindur serligt, tí tað var øgiliga týðiligt, at vit sluppu bara til tey støð, sum myndugleikarnir vildu hava, at vit skuldu síggja. Og vit vóru burtur í 12 tímar, so vit høvdu øgiliga langar dagar, sigur Robin Dalbak Mikkelsen.
Hann greiðir eisini frá, at tey alla tíðina vóru undir strongum eftirliti, og at tey eitt nú sluppu ikki at taka myndir av tí teimum lysti. Myndugleikarnir kanna telefon og myndatól, bæði tá fólk koma inn og tá tey fara avstað.
- Hava tey tá "ólógligar" myndir, so sletta tey við harðari hond, sigur hann og smáflennir.
Uppstillað
Sum nevnt sleppa útlendingar bara at síggja tað, sum myndugleikarnir vilja skal síggjast.
Ein av útferðunum hjá rennarunum til Pyongyang Marathon var ein túrur til ein skúla, sum sambært Robin Dalbak Mikkelsen í mesta lagi var eitt ára gamal. Men túrurin var ein rættiliga serlig uppliving.
- Hetta var ein risastórur skúli, sum heilt týðiliga als ikki var tikin í nýtslu. Har var bara tann eina floksstovan í nýtslu, og tað var tann sum vit vitjaðu. Restin var stongt. Men at tað var uppstillað var týðiligt fyri øll, tí har var næstan ein lærari fyri hvønn næming, og tey høvdu umstøður, sum børn í Noregi ikki hava. Millum annað spældu tey við fjarstýrdar bilar, greiðir hann frá.
Í heila tikið var tað mesta uppstillað, sum tey sluppu at síggja, tá tey vóru útferð. Tí var marathontúrurin í grundini ein áhugaverdur túrur.
- Tá var eg einsamallur og slapp at eygleiða, har eg rann. Hetta er eitt heilt serligt land, har alt er uppstillað, sjálvt áskoðararnir til kappingina, og kanska eisini ein partur av luttakarunum, sigur Robin Dalbak Mikkelsen.
Ein av stóru trupulleikunum hjá Norðurkorea, sum er eitt av heimsins fátækastu londum, og sum livir eina serliga afturlatna tilveru millum Kina øðrumegin og Suðurkorea hinumegin, er, at landinum tørvar harðan útlendskan valuta.
Tí skuldi alt gjaldast kontant – við kinverskum yuan, evrum ella amerikonskum dollarum.
- Luttøkugjaldið var 100 dollarar, og tað skuldi gjaldast við reiðum pengum. Eingin sjálvtøka er í landinum, og tí mást tú taka allan pening við tær inn í landið. Tað var einasti útvegur. Eisini, tá eg skuldi hava SIM-kort til fartelefonina. Útlendsk SIM-kort rigga ikki í Norðurkorea, so eg mátti keypa mær eitt lokalt kort. Tað kostaði 60 dollarar (umleið 400 DKK), og fyri tað kláraði eg at tosa í tveir minuttir við mammu, sigur Robin Dalbakk Mikkelsen.
"Vinnarin" varð snýttur
Hóast Robin Dalbak Mikkelsen er fullgreiður yvir, at hann ikki hevur sæð sonnu myndina av Norðurkorea, er hann kortini fegin um at hava verið har.
- Tað eri eg. Hetta er ikki eitt stað tú vanliga kemur og nú kann eg í øllum førum siga, at eg havi verið í Norðurkorea, og at eg við egnum eygum havi kunnað gjørt mær nakrar eygleiðingar av landinum. At tað er uppstillað, tað veit eg, sigur hann.
Tað var úrslitið av rennikappingini eftir øllum at døma. Og áskoðararnir, sum vóru um 40.000 í tali. Stadion hevur pláss til 150.000 fólk.
- Ja, tað er tað nokk eingin ivi um. Har var ein afrikanari, sum var væl fremst, men brádliga koyrdi bilurin sum koyrdi frammanfyri hann, og sum vísti honum vegin, so skeivt, at norðurkoreanin, sum var á øðrum plássi, slapp at renna fyrstur um mállinjuna og vinna kappingina. Eg var har ikki sjálvur, men tey sum eg tosaði við, sum høvdu sæð hendingina, vóru púra ivaleys um, at bilurin koyrdi skeivt við vilja, og at veruligi vinnarin var snýttur, greiðir Robin Dalbak Mikkelsen frá.
Fyri hann sjálvan gjørdist rennitúrurin í Norðurkorea eitt sindur serligur, tí hann kvetti nógvar minuttir av síni bestu tíð.
- Ja, eg rann teinin uppá tríggjar tímar og 46 minuttir, sum er nógv tann besta tíðin, eg havi runnið, sigur Robin Dalbak Mikkelsen.
Tórshavn Marathon næst á listanum
Eftir 10 daga langa túrin í norðurkoreanska høvuðsstaðnum, legði Robin Dalbak Mikkelsen leiðina til kinverska høvuðsstaðin Beijing.
Haðani var kósin sett móti Vladivostok, har hann tók Transsibirisku jarnbreytina til Moskva, áðrenn hann síðan legði leiðina heimaftur til Oslo.
Hann var heima, tá ein lítil vika var farin av mei mánaði, men tað verður eingin steðgur í Oslo hesaferð. Hann er longu farin at fyrireika næstu kappingina, sum fyri hansara viðkomandi verður, tá Tórshavn Marathon fer av bakkastokki fyrst í næsta mánaði.
- Tað verður heilt øðrvísi aftur. Meira opið og leyst, sigur hann og flennir.


text:
Nú útbygging av Norðhavnini óivað aftur verður raðfest høgt, sum uppskotið ið nýliga varð sent býráðnum leggur upp til, er umráðandi, at havnaøkið í kommununi verður betur skipað sum heild og eisini viðvíkjandi larmi og útláti. Greitt má vera, hvørjar treytir kommunan sjálv kann seta, og hvørjar treytir kommunan má ávirka landsmyndugleikarnar at arbeiða við og uppfylla.
Tað er at fegnast um, at karmarnir ígjøgnum árini hava staðið í menning og at virksemið er økt. Umframt tað góða, ið fylgir við økta virkseminum, upplivað vit eisini vansar, ið kommunan má og eigur at taka sær av. Í takt við økingina av ferðsluni, er bæði larmur og útlát økt. Tað er uppgávan hjá kommununi at upplýsa borgararnar um, hvørjar ætlanir eru í sambandi við tálman av hesum vansum, ið til tíðir er ov nógv.
Í summar vórðu mátingar av larmi frá Norðhavnini gjørdar, sum vístu 65 decibel uttandura og 45 dB innandura í íbúðarøkinum í Ánunum. Umhvørvisstovan hevur upplýst, at hægst loyvda mát er 45 dB um dagin og 35 dB eftir kl. 17, fyri mát gjørd uttandura í íbúðarøki. Hesi tøl eru ov høg og mugu tí tálmast.
Fari við hesum at spyrja Havna- og Vinnunevndina:
Hvørji krøv verða sett skipunum í sambandi við larm?
Hvørji krøv verða sett skipunum í sambandi við útlát?
Hvør er inntøkan (kr.) av fremmandum skipum ígjøgnum eitt ár?
Hvørjar ætlanir hevur nevndin/býráðið í sambandi við tálman av larmi og útláti?
Vil heita á Havna- og Vinnunevndina um at viðgera hetta skjótast tilber og svara aftur. Sum kunnugt er hetta eitt mál, ið órógvar nógv og hevur stóran mistrivna við sær.
Umráðandi er, tá ið kommunan ger útbyggingar, at vera uppá forkant og ikki í seinna enda hava torført við at liva upp til krøvini, tá ið útbyggingin er framd og gerandisdagurin byrjaður.


text:
Kirkjutænarar: Knud Simonsen klokkari
mentan16-08-2017 - 21:00 - Jóanis Nielsen
Fólkakirkjan skrivar: OrðJústinus Leivsson Eidesgaard
Knud Simonsen er ein av teimum fýra klokkarunum í Kvívíkar kirkju. Og hann er ikki kvívíkingur at rokna soleiðis slektsmessiga. Hann er heldur ikki uppvaksin í Kvívík, men í Kvívík hevur hann sett seg niður og her ætlar hann at búgva.
-Eg og Niels Boje Christensen byrjaðu samstundis á heysti 2002 sum klokkarar. Tað vóru tveir klokkarar frammanundan og nú vóru vit fýra og tað er rættuliga gott. Eg las og vit búðu í Norra. Vit skuldu koma heim aftur og eg frætti at eini hús vóru tøk í Kvívík. Vit leigaðu húsini og síðan fingu vit møguleikan at keypa barndómsheimið hjá vermóðir, Norðistova. Eg eri uppvaksin á Eiði. Pápi mín var vágamaður og mamma donsk. Tey fluttu til Eiðis í 1963, pápi hevði fingið arbeiði á Loranstøðini. Eg gekk í barnaskúla á Eiði og bygdin er mín heimbygd.
-Tað er siðvenja í Kvívík, at kirkjutænarar eru úr Norðistovu og kanska er tað ein av grundunum til at eg varð biðin. Eg fekk í hvussu er um hesa siðvenju at vita, tá ið eg varð biðin. Eg haldi, at tað er væl skipað við kirkjutænarum i Kvívík, fýra klokkarar og fýra deknar og á tann hátt verður tænastan ikki bundislig. Og eg havi ætlanir um at vera klokkari, so leingi tey vilja hava meg.
Hvørki eg ella konan eru úr Kvívík, hon er ættað úr Gøtu og er deknur.
-Kvívík er ein serlig bygd í mangar mátar. Tað er stuttur vegur frá dansigólvinum og í kirkjuna og tað eru nógv tiltøk í kirkjuni. Gudstænastan er soleiðis sum hon skal vera og í aðrar mátar er høgt til loftið. Fyri meg er hetta eitt sera gevandi arbeiði.
Knud er útbúgvin havfrøðingur ella master í Havfrøði og doktari. Hann arbeiðir hjá Fiskaaling.
Jórun og Knud eiga tríggjar dreingir. Teir eru 21, 19 og 15 ára gamlir.


text:
Enn einaferð hevur viðmerkjarin, Virgar Dalsgaard, loyst verbala posabandið. Hesuferð fer hann eftir Øssuri Winthereig, valevni hjá Tjóðveldi. Men atfinningarnar hjá føroyska útisetanum raka við síðunar av – bæði í formi og innihaldi.
Í viðmerking til Øssur Winthereig leggur Virgar Dalsgaard eftir tíðindaflutninginum hjá tjóðveldisvalevninum við at steinseta eina heila grein við orðum um Øssur Winthereig og subjektivan journalistikk. Sambært Virgari Dalsgaard hevur journalisturin, Øssur Winthereig, verið politiskt heftur í tíðindaflutninginum í nógv ár. Í viðmerkingini fer útisetin beint í krovið á týdningarmestu journalistisku virðunum: óheftni og trúvirði. Sum altíð við eini ørgrynnu av persónligum lýsingum, ið hava til endamáls at máa av trúvirðinum hjá persónunum, ið Virgar Dalsgaard fer eftir.
Fyrst eitt sindur um politiskan journalistikk. Einki er til hindurs fyri at vera journalistur og samstundis hava eina politiska sannføring. Tað ger ikki einstaka journalistin verri ella minni álítandi. Verður miðlanin av journalistiskum tilfari litað av politiskum áskoðanum hjá journalistinum, er søgan ein onnur. Men hetta dugi eg ikki at síggja, Øssur Winthereig hevur framt. Prógvini eru ikki til.
Niðanfyri er eitt brot úr greinini hjá Virgari Dalsgaard, ið lýsir høvuðsboðskapin. Virgar Dalsgaard skrivar millum annað:
”…sum varpingarmaður rann hann kortini bara ørindi fyri tjóðveldisflokkin við sínum sonevnda tíðindafluttningi, ið hevði risastóra slagsíðu til frama fyri ta frelstu tjóðveldismeinigheitina”.
Klassiskur Virgar Dalsgaard retorikkur.
Og so er tað sjálvur málsligi stílurin, sum myndar stóran part av háttinum, fólk skilja tekstir og boðskapir. Har finna vit stóra veikleikan hjá Virgari Dalsgaard: formurin skuggar innihaldið. Í seinastu viðmerkingini hjá føroyska útisetanum er innihaldið ikki í tráð við veruleikan. Soleiðis er ikki altíð. Oftani hevur Virgar Dalsgaard góðar eygleiðingar, sum víðka sjónarringin hjá móttakaranum. Men stílurin ger, at fólk skulu síggja burtur frá eini røð av persónligum álopum og niðrandi útsøgnum fyri at koma til kjarnuna í boðskapinum. Men hatta er so at siga ógjørligt. Tí leggja fólk bara til merkis, hvussu hann sigur tað, og ikki hvat hann sigur.
Hetta hevur Virgar Dalsgaard prógvað í viðmerkingum til eitt nú Poul Michelsen, Kára á Rógvi og nú eisini Øssur Winthereig. Soleiðis kenna útisetar í Keypmannahavn og onnur, ið eru ella hava verið í Føroyahúsinum til tiltøk við samfelagsligum innihaldi, harðendu útsagnirnar hjá Virgari Dalsgaard.
”It´s not what you say, it´s how you say it” segði ein vinmaður hjá mær við Virgar Dalsgaard eftir eitt tiltak í Føroyahúsinum fyrr í ár. Sigandi orð. Hann hevur nógv uppá hjartað, men dugir ikki at samskifta boðskapin. Hetta er spell, tí hann umboðar ofta áskoðanir, sum annars ikki koma nógv fram í almenna rúminum í Føroyum. Hesin trupulleiki merkir, at hvørja ferð Virgar Dalsgaard skrivar eina grein ella úttalar seg almen, hugsa fólk innantanna ”Virgar, Virgar…”.


text:
9. juni brendi Varðin Pelagic á Tvøroyri og fimm dagar seinni brendi íbúðarháhúsið Grenfell Tower í London – felags fyri báðar bygningarnar var, at klædningurin innihelt sama slag av skúmplasti, sum skuldi bjálva. Og helst eru fleiri stórir nýggir bygningar í Føroyum gjørdir úr sama tilfari – hetta er ikki trygt sambært Arbeiðis- og brunaeftirlitinum.
Blaðmaður: – Er tað trygt at byggja verksmiðjur upp við sonevndum sandwich-panelum, við eini bjálvandi kjarnu úr skúmplasti?
Leivur Persson: – Eg havi spurt meg fyri á stovninum, og greiða svarið er nei, tað er ikki trygt.
Í hesum mánaðinum brendi virkisbygningurin hjá Varðanum Pelagic á Tvøroyri í grund, og nakrar dagar aftaná brendu eini íbúðarháhús, Grenfell Tower, í London – felags fyri báðar bygningar var, at teir vóru klæddir víð líknandi tilfari, sum føroyski brunamyndugleikin longu í 2012 gjørdi vegleiðingar um, tí talan var um vandamikið tilfar.
– Tilbúgvingarstovnur Føroya gjørdi eina vegleiðing longu í 2012, hvussu bjálvingartilfar úr til dømis selluplast/polystyrene/EPS skuldi handfarast. Hetta var nakað stovnurin gjørdi av sínum eintingum, tí illgruni var um, at bjálvingin ikki var handfarin rætt og kundi vera vandamikil, sigur Leivur Persson, stjóri á Arbeiðs- og brunaeftirlitinum.
Tað er ivasamt hvussu nógv henda vegleiðing varð tikin í álvara, men hon er rættiliga greið, og vísir til gomlu KBB99 reglugerðina, sum ásetti, hvussu bygningar skuldu byggjast brunaliga forsvarligt. Á nýggjárinum fór henda reglugerð úr gildi, tá nýggja bygningsreglugerðin tók við.
Ein sandwich-klædningur er ein liðugt bjálvaður klædningur, har bjálvandi evni verður lagt millum tvær stál- ella aluminiumplátur. Hetta er lætt og skjótt at arbeiða við, og neyðugt er ikki at bjálva umaftur, tá veggirnir eru settir upp – hon er líkasum innbygd. Tað ber eisini til at hava skúmplast millum tvær betongplátur, og tað er vanligt í byggielementum í dag. Tað ber eisini til at brúka annað tilfar enn skúmplast at leggja ímillum, millum annað mineralull, sum ikki brennur – men tá er talan um eina væl dýrari loysn, sum heldur ikki er líka løtt at arbeiða við.
Lesið meira í blaðnum, sum er í sølubúðunum


text: Í dag rendi eg meg í hetta jólaskeltið í Bónus. Eitt torn av blikkum við bommum og karamellum. Svart á gulum er sjónligasta skriftin. Tað vísa allar grafiskar kanningar í øllum heiminum. Svart á gult er effektivt og sigur alt. Tí eru tað ikki allir handlar, sum brýggja seg um at brúka svart á gult. Fert tú út í verðina og steðgar forpøst í Keypmannahavn, so sært tú svart á gulum í Netto, men ikki í Irma og als ikki í Magasin. Har vilja tey vera fínari og hava tørv á fjala, at tey eru dýrari fyri brúkaran. Men í Lidel í Týsklandi koma svart-gulu skeltini undan aftur. Tí har eru tey allar bíligast í Norðurevropa, í Lidel. Svart uppá gult, tað er the new black. Og enn eru 75 dagar til jóla. Brúka teg so, kjeri brúkari.


text:
Fyri stuttum komu úrslitini aftur frá samskiparunum av eini “próvtøku” fyri starvsstovur – og vit hava staðið við einum 12-tali.
Kanningarførleikarnir eru mentir og settir í verk hesi seinastu árini á granskingarsetrinum iNOVA á einum framkomnum massaspektrometriskum (UPLC MS/MS) kanningartóli, hetta við hollum stuðli frá kanningarstovuni MTM á Örebro Universiteti í Svøríki. PFAS verður nýtt sum stytting fyri bæði per- og polyfluoreraði alkylevnir, har mest kenda evni í bólkinum er PFOS. Hetta eru umhvørvisdálkandi evni, sum serliga finnast aftur í fiski, kjøti, sjófugli og hvali. Her heima eru kanningar gjørdar av fiski, bæði pelagiskum fiski og aldum laksi. Av tí at sera smáar nøgdir eru at finna av PFAS evnum í føroyskum fiski, er neyðugt við ógvuliga neyvum og viðkvæmum tóli, og stendur eitt tílíkt á iNOVA.
Verkætlanin “PFC í fiski” var framd av almennum stovnum saman við nøkrum privatum fiskivinnufyritøkum við stuðli frá Granskingarráðnum. Kanningarnar vórðu framdar á tóli, sum Vinnuframi keypti til endamáls at fremja framkomnar kanningar í Føroyum. Granskingardeildin á Umhvørvisstovuni hevur havt verkætlanarleiðsluna undir hond og hevur framt kanningarnar. Umframt Umhvørvisstovuna hava hesir stovnar og fyritøkur luttikið í verkætlanini:
Deildin fyri Arbeiðs- og Almennaheilsu, Fróðskaparsetur Føroya, Heilsufrøðiliga Starvsstovan, Faroe Pelagic, Luna/Hiddenfjord og Varðin Pelagic.
Frágreiðing frá verkætlanin “PFC í fiski” er at finna her.
Niðanfyri á Mynd 1 sæst innihaldið av hvørjum PFAS evni sær í flaki av ávikavist makreli (Varðin Pelagic), makreli (Faroe Pelagic), gullaksi, svartkjafti, sild og aldum laksi.
Mynd 1. PFAS innihald fyri hvørt evni sær í flaki.
Mynd 2 vísir samlaðu mongdina av PFAS evnum í tí kannaða fiskinum í verkætlanini “PFC í fiski” frá 2015, samanborið við samsvarandi fiskasløg úr øðrum havøkjum og árstølum.
Mynd 2. PFOS í makreli undir Føroyum í 2015 samanborið við makrel úr øðrum havøkjum og árstølum. Um ikki annað er tilskilað, eru kanningarnar gjørdar av flaki. Víst verður til frágreiðingina fyri nærri kunning um tilvísingarnar.
Nærri fæst at vita við at ringja til Mariu Dam á Umhvørvisstovuni, tlf. 342400, ella við at senda okkum ein teldupost á us@us.fo« Aftur
Nýggjársbál
28-12-2017
Norðurlendingar á Umhvørvisstovuni
05-12-2017
Alivirksemið hjá P/F Luna á Sørvágs…
26-11-2017
Endurnýtslan av burturkasti nógv øk…
23-11-2017
Yvir 7000 flogmyndir 1958 – 2016 tø…
14-11-2017
Flogmyndir úr øllum Føroyum
14-11-2017
MVG frítøka og differentieraður elp…
27-10-2017
Inngarðsútskiftingin á Strondum er …
25-10-2017
Framleiðsla av plastbátum umhvørvis…
24-08-2017
Michael K. Jacobæus er settur í sta…
11-08-2017


text:
Guds nærvera
14.09.2017 - 11:42 - Ásbjørn Jacobsen
„At royna at vera eydnusamur uttan nærveru Guds, er tað sama sum at royna at hava ein bjartan dag uttan sólina“ A.W. Tozer.
Tað er gott at steðga á og seta erligar og rannsakandi spurningar. Tað er galdandi í so nógvum viðurskiftum. Men teir týdningarmiklastu spurningar, vit kunnu seta, er um okkara andaligu støðu sum einstaklingar og samkoma. Manglar nakað í okkara lívi? Manglar nakað í okkara samkomum og kirkjum? Er alt, sum tað eigur at vera? Síggja vit nóg nógv av Guds ríki og ávirkan okkara millum?
Tað er nakað, sum rørir seg í okkara landi. Tað er ein vaksandi longsul og neyð eftir Gudi, eftir Hansara nærveru. Og hetta eiga vit at takka Gudi fyri, og biðja um, at fleiri og fleiri skulu fáa størri longsul eftir Honum.
Vit eiga at síggja nógv fleiri menniskju venda um, gera Jesus til harra og gerast sannir lærisveinar. Vit eiga at vera í einari støðu, har grøðingar og undur eru púra natúrligur partur av kristna lívinum. Júst sum hjá teimum fyrstu kristnu, sum vit fáa so gott innlit í í Ápostlasøguni. Vit eiga at síggja kristna ávirkan á øllum økjum í samfelagnum og á øllum stigum. Ikki minst eiga vit at síggja familjur, sum trívast og eru góður karmur um kristna uppaling.
OKKUM TØRVAR NÆVERUNA
Tað er serliga eitt, sum vit eftir mínum tykki eiga at hava nógv meiri ímillum okkum, og tað er nærveran. Gud vil ikki bara vitja okkum av og á, men Hann vil vera nær hjá fólki Sínum. Hann er nær hjá okkum, tá ið vit bjóða Honum vælkomnum og geva Honum rúmd. Nærveran verður veruleiki, tá ið vit sum einstaklingar seta okkum fyri at hava djúpari samfelag við Hann. Eitt inniligt og erligt samfelag við Gud í Heilaga Andanum. Latið okkum raðfesta tað týdningarmesta í lívinum: okkara samfelag við Gud. Hann, sum hevur skapt okkum, sum elskar okkum, sum hevur frelst okkum og sum hevur dreymar fyri okkara lívi. Hann ynskir, at vit skulu eydnast í fult mát.
Vit hava brúk fyri Guds nærveru, at Guds ríki og Hansara virði koma til sjóndar. Tað eru virðini, ið eru í hesum kongaríki, t.d. rættvísi, friður og gleði, heilagleiki og kærleiki. Tað er so, at tað er nærvera ella Guds hjarta, ið hitar hjartað, ið er kalt ella fløtt. Einki annað menniskja fær skrúvað andaliga hitan hjá tær upp. Tað kann bara Gud gera við Sínum Heilaga Anda. Tað er bert Gud, sum kann gera okkum meira brennandi. Vit kunnu eggja hvønn annan og hjálpa hvør øðrum, men tað er Gud, sum tendrar ein eld í hjørtum okkara við Sínum Anda. Og hann má sleppa tað – hann má sleppa at fáa fatur í okkara hjørtum. Tað kalda hjartað verður heitt av Hansara heita hjarta.
Kom til Hann sum tú ert! Verð sannur! Slepp øllum undanførslum, og lat ei mannaóttan køva, men sig: Gud her eri eg, broyt mítt hjarta! Eg vil hava eitt hjarta sum brennur, eitt hjarta sum er heitt, eitt hjarta sum slær í takt við títt hjarta, Gud!
Hvat gleðir Guds hjarta? Hjørtu sum eru brennandi, sum hava eldhuga fyri Hansara ríki, og liva fult og heilt fyri Hann í fylling og leiðslu Heilaga Andans. Tað er her vit fáa styrki. Tað er her, vit fáa vísdóm. Tað er her, vit verða myndað til at líkjast Jesusi meir og meir. Tað er lívið í Hansara nærveru, ið er okkara grundarlag fyri at kunna fara út og broyta heimin. Tað er Guds nærvera, sum ger munin í okkara lívi, á okkara arbeiðsplássum, í okkara skúlum og í samfelagnum sum heild.
LJÓSIÐ SKAL SKÍNA
Gud ynskir, at Hansara ljós skal skína. Jesus segði, at Hann var ljós heimsins (Jóh. 8,12), men Hann segði eisini í fjallaprædikuni, at tit eru ljós heimsins (Matt. 5,14). Gud ynskir ikki, at vit skulu vera eitt lítið ljós, nei, Gud ynskir, at vit skulu vera eitt stórt og kraftmikið ljós, sum beinir myrkrið burtur. Styrkin á tí ljósinum er beinleiðis úrslit av dýpdini av okkara samfelag við Gud. Meir vit liva í Hansara nærveru, meir vit lata Hann sleppa framat at mynda okkum, bjartari skína vit. Vit mugu ongantíð gloyma, at tað er Gud, sum skínur ígjøgnum okkum, men Hann má sleppa at skína ígjøgnum okkum. Og tað er bert í Heilaga Andanum, vit kunnu uppliva nærveruna, tí mugu vit loyva Heilaga Andanum framat og loyva Honum at vera talsmann. Hann er okkara vinur, ráðgevi og lærari og tann, ið kastar ljós á Jesus og ger Hann livandi fyri okkum og heiminum. At liva eitt lív í Heilaga Andanum og fylling Hansara, er at liva í Guds nærveru. Eitt lív í bøn er eitt lív í Hansara nærveru. Eitt lív í Guds livandi Orði er eisini eitt lív í Hansara nærveru.
Ljósið skal skína bjart úr okkara lívi. Ikki tí vit eru so góð, men tí Jesus, ljós Guds, býr í okkum.
Lovsangurin „Skín, Jesus, skín“ er sera góður og verður javnan sungin í samkomum og missiónshúsum í okkara landi. Hesin sangurin hevur ofta nomið við mítt hjarta. Ikki bert tí lagið er sera gott og fangandi, men tí orðini eru ein so kraftmikil kunngerð um Jesus sum skyn Guds. Her er fyrsta vers og niðurlagið:
Ljós Tíns kærleika skínur, Harri,
lýsir upp mitt í heimsins myrkri,
Jesus, Tú heimsins ljós, skín á okkum,
frí skal sannleiki Tín gera okkum,
skín á meg, skín á meg!
Skín, Jesus, skín,
fyll várt land við tí dýrd, Tú hevur;
blás, Andi, blás, hjørtu set í brand!
Fløði um lond sterkir streymar av náði Tíni.
Frem verk Títt, Gud,
kveik í myrkrinum ljós!
GUD VIRKAR Í OKKUM
Gud kann og vil virka í okkara hjørtum. Tú hugsar kanska: „Eg havi kent meg „turran“, andaliga veikan og havi saknað andaligan hita í áravís! Hvat skal eg gera? Hvat kann eg gera? Her er reinlyndi og bøn lyklaorðini. Í Filippibrævinum 2. kap. vers 13, lesa vit: Tí Gud er tann, sum virkar í tykkum, bæði at vilja og at virka, eftir góða vilja Sínum.
Gud kann broyta og ávirka okkum. Hann vil virka í okkum, so at vit byrja at vilja Guds vilja, sum er, at vit nærkast Honum, at vit liva saman við Honum. Tá ið vit biðja Gud av fullum huga um at virka í okkum, hevur tað góða ávirkan á okkum persónliga, familjur, samkomur og samfelagið. Gud er góður og Hansara vilji fyri okkum er góður.
Latið okkum seta sum fremsta mál at læra Gud betur at kenna og at liva í Hansara nærveru til stóra signing fyri onnur og til stóra gleði hjá Gudi. Mín bøn er, at vit siga ja til Guds kall um at liva nær hjá Honum og at spegla Hansara dýrd í einum heimi, sum er uttan vón og tørvar frelsu og endurreisn.
Brot úr bókini Lívið nær Gudi eftir Rúna Rasmussen.


text:
Hitt størsta í verðini
08.08.2017 - 08:36 - Ásbjørn Jacobsen
Ja, hvat skulu vit seta fremst, og hvat mál skal ein menniskja seta sær í okkara øld? Ein tingmaður varð einaferð eftir eitt sera gott val spurdur, um hetta ikki var størsta løtan í lívi hansara. Svar hansara kom óvart á fólk og gjørdi tey bilsin: “Nei, størsta løtan í lívi mínum var tann dagin, eg bleiv eitt Guds barn.”
Ein annar kendur persónur svaraði næstan á sama hátt: “Tað størsta í hesi verð er at vera eitt Guds barn og eiga syndanna fyrigeving, frið í hjarta sínum og at enda vón um ævigt lív heima hjá Gudi.”
Hevur tað ávirkan á teg, at tú hevur tey stóru rættindini hjá barninum? Tú átti at farið at biðið við Linu Sandell: O, Jesus, lat upp míni eygu, at mína ogn eg síggja kann!
Til allar tíðir, og ikki minst í teirri materialistisku verðini, vit liva í, søkja vit mangt, sum í roynd og veru er virðisleyst. Legg merki til, hvat ið Pætur strikar undir í 1. Pæt. 1,4: “Ein óforgongiligan og óspilluligan og ófølnandi arv, sum er goymdur í himlunum til tykkara.” Ófriður, neyð og vónloysi merkir tíð okkara, og inn í hetta vónloysi sendir Harrin sína heilsan og lyfti sítt til síni børn: “Óttast ikki, tí at eg eri við tær, lat ikki hugin bila tær, tí at eg eri Gud tín!” Jes. 41,10.
Vit eru sum børn, ið ganga í skúla, og henda skúlagongdin varar, til lívið endar. Søgan kennir til mangar persónar, sum tóku ímóti tí nýggja lívinum og gjørdust ein vitnisburður fyri samtíð sína. Vit kunnu nevna Augustin, sum hevði verið á “villum vegum”. Tá ið hann møtti Jesusi Kristi, bleiv hann ein nýggjur skapningur, eitt ljós í myrkrinum.
John Bunyan hevði verið drykkjumaður. Hann møti Frelsaranum og hevur í bók síni givið okkum eina ódeyðiliga lýsing av “Pílagrímsferðini”.
Lars Skrefsrud varð umvendur í fangahúsinum, og hann gjørdist ein av teimum stóru trúboðarunum, sum enn livir í minninum á santalfólkinum. Í einari tíð, har vit næstan bara hoyra ring tíðindi, mugu vit ikki gloyma, at tað eisini í dag gongur ein veking - ein kristin veking yvir heimin.
Sum Guds børn mugu vit ikki gloyma lovsongstónan. Fyrsti sangurin, sum er nevndur í Bíbliuni, er tann, sum Móses og ísraelsmenn sungu, eftir at Harrin hevði frelst tey frá trælabaninum í Egyptalandi, og tey vóru komin um Reyðahavið. Tá sungu tey Harranum lovsong. Soleiðis er tað altíð ein serligur sangur og frelsufrøi frá nýfrelstum í vekingartíðum.
Tú kanst lesa um Paulus, tá ið hann sat í fangahúsinum og førdi fangavaktaran til Kristus. Skriftin sigur, at fangavaktarin gleddist, eftir at hann og alt hús hansara vóru komin til trúgv.
Sum Guds børn er tað natúrligt, at vit vilja læra Harran betur at kenna. Hvussu gongur tað fyri seg? Í Sálmi 25,14 stendur: “Harrin hevur samlag við teir, ið hann óttast, fyri at kunngera teimum sáttarmál síni.”
Nakrir persónar verða nevndir í Bíbliuni sum “Guds vinur”. Eg hugsi um Ábraham, og um Móses stendur skrivað: “Men ongantíð kom aftur í Ísrael tílíkur profetur sum Móses, ið Harrin kendi andlit til andlits.” 5. Mós. 34,10.
Tað størsta her í verðini er at kenna Jesus, at vera fríur og frelstur frá syndaneyðini. Mátti innbjóðingin frá Harranum ikki verið til fánýtis. Søk Harran, meðan hann er at finna.
E. Campbell umsetti.


text:
Hjálparfólk til køkin - Hotel Skálavík
03.01.2018
FÓLK AT ARBEIÐA ANNAÐHVØRT VIKUSKIFTI
Vit søkja eftir hjálparfólki til køkin í Hotel Skálavík til at gera morgunmat og frokost í vikuskiftunum.
Arbeiðstíðin er annaðhvørt vikuskifti um morgunin og annars eftir tørvi.
Tað er týdningarmikið, at tú dugir at arbeiða sjálvstøðugt og vilt veita eina góða tænastu til okkara gestir.
Starvið verður sett skjótast til ber. Tú kanst søkja starvið við at nýta frymilin niðanfyri á heimasíðu okkara. Skriva nakrar reglur um teg sjálva/n.
Um tú hevur spurningar um starvið, er tú vælkomin at seta teg í samband við Heina Kristiansen, HR leiðara, á tlf. 235950 ella teldupost heini@smyrilline.fo
Síggj lýsing her


text:
Føroya Landsbókasavn
Føroya Landsbókasavn varð stovnað í 1828 sum sjálvsognarstovnur. Við heimastýrislógini (1948) var bókasavnsmálið yvirtikið sum føroyskt sermál, og Føroya Landsbókasavn kom undir landsstýrið og virkar í dag eftir løgtingslóg nr. 79 frá 8. mai 2001, sett í gildi 1. januar 2002. Í 2011 var stovnurin Søvn Landsins settur á stovn. Landsbókasavnið gjørdist ein av stovnunum undir Søvnum Landsins.[1]
Umframt deildarleiðari, starvast 17 fólk á Landsbókasavninum.
Høvuðsendamál[rætta | rætta wikitekst]
- at savna allar føroyskar bókmentir og so mikið sum gjørligt av bókmentum um Føroyar
- at taka ímóti skylduavhendingini av útgivnum føroyskum verkum
- at skráseta, varðveita og fremja útbreiðslu av kunnleika um hetta og annað tilfar
- at skipa fyri skráseting av føroysku tjóðbókaskránni
- at hava handritadeild
- at vera føroysk skrivstova í sambandi við altjóða skráseting av bókum, tónleiki og tíðarritum
- at umsita tær uppgávur, ið álagdar eru Bókastovuni
- at veita vísindabókasavnstænastu


text:
Jólahugnin 26. november
28. Nov 2017
26. november hevði Sclerosufelagið tann árliga jólahugnan á Skúlanum á Trøðni, mong vaksin og børn vóru komin saman til sang og hugna. Í royndu vit...
les meir
Jólahugni í Skúlanum á Trøðni sunnudagin 26. november
23. Okt 2017
Kæru limir Vit vilja hervið bjóða til jólahugna í ...
les meir
Sclerosuforeningen fingið nýggja heimasíðu og búmerki.
11. Okt 2017
...
les meir
Café kvøld 19 okt. kl 19 í Skúlanum við Streymin.
13. Sep 2017
Hóskvøldið 19 okt. kl 19 verður Café-kvøld í Skúlanum við Streymin á Oyrabakka.
les meir
MBF og Atlantic Airways undirskrivað seravtalu um fylgjaraskipan
31. Aug 2017
Tíðindir frá MBFMBF og Atlantic Airways undirskrivað seravtalu um fylgjaraskipan Á fundi á skrivstovuni hjá Atlantic Airways í dag varð seravtala fyri fólk, ið...
les meir
Summarútferðin í Suðuroynni 26. august 2017
28. Aug 2017
Tann 26. august 2017, hevði Sclerosufelagið eina útferð í Suðuroynni. Túrurin byrjaði á Tvøroyri, har bussur koyrdi suður til Sumbiar. Vitja varð á bygdarsavninum í...
les meir
Limafundur og Summarútferð hjá Sclerosufelagnum Suðuroy 25. og 26. August 2017
09. Aug 2017
Góðu limirSclerosufelagið vil hervið bjóðað sínum limum til limafund fríggjakvøldið 25. August kl 21 á hotel Tvøroyri.Hetta er serliga ætla okkara limum, sum búgva í...
les meir
Innbjóðing frá Almannamálaráðið/Sig frá
09. Jun 2017
Góðu limirVit hava fingið eina innbjóðing frá Almannaráðnum saman við Nordisk Velfærdscenter til eina ráðstevnu, ið verður í Norðurlandahúsinum 11. og 12. september í ár....


text:
Tróndur Arge 11.01.2017 (20:03)
Gamal kenningur til B36
Norðlýsið skirvar í dag, at 27 ára gamli Philip Lund skiftir til B36. Sum skilst, so kemur hann til landið i morgin skrivar undir. Hann spældi í seinnu hálvu av 2015 vi felagnum.
Tá royndist hann væl og passaði væl inn í tekniska spælið saman við eitt nú Lukasz Cieslewicz. Tað er nakað síðani, at tað gjørdist greitt, at Sebastian Pingel ikki heldur fram í árstalsfelagnum. Hann verður nú avloystur av landsmanninum, sum síðani 2015 hevur spælt í Malaysia og Norra.
Tað hoyrist eisini, at B36 royndi at fáa René Shaki Joensen til felagið. Hann var somuleiðis í samráðingum við HB, men valdi at enda at halda fram í Vendsyssel.
B36 hevur fingið tilgongd av Patrik Johannesen frá AB og Christian R. Mouritsen úr HB, meðan Sebastian Pingel, Jónas Tór Næs, Jákup á Borg og Hanus Thorleifsson spæla ikki við felagnum komandi kappingarár.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Ein øðrvísi sjónleikauppliving kann fáast í hølunum hjá iNova, har leikurin “Ikea Travels” verður framførdur. Tað er íslendski bólkurin “16 elskendur” sum hevur sett leikin upp.
Ikea Travels, ferðamannastovan, er ein nýggj íslensk fyritøka við nyggjum v-tali, sum nú víðkar um sítt virksemi og letur upp eina deild í Føroyum Tey síggja vinnumøguleikar í, at Føroyar eru so avbyrgdar, og tí tað er so dýrt hjá íbúgvunum at ferðast. Við Ikea Travels kunnu fólk ferðast, har tey vilja. Tilboðið er einfalt: Ein ferð kring jørðina, 100% rein uppliving, uttan nakrantíð at fara úr bygninginum. Leikurin verður spældur í iNova kl. 20. Leikurin verður eisini sýndur í morgin.
Álendski bólkurin “Kompani Nord” framførir leikin “Vit tey druknaðu” á Tjóðpalli Føroya. Leikurin er eftir skaldsøgu hjá Carsten Jensen. Framførslan er eitt bland av filmum og myndum á stórskíggja, saman við sera kenslubornum og inniligum sjónleiki. Søgan snýr seg um trý ættarlið av sjómonnum og teirra familjur – teirra vónir, trongdir og roynslur í deyavanda á heimshøvum. Kompani Nord er blandur norðurlendskur bólkur við leikarum úr Álandi, Finnlandi, Noregi og Danmark. Leikurin, sum er útseldur, verður leiktur kl. 20.
Í Norðurlandahúsinum verður frásøguleikurin "Skipsdrengens fortælling". Meðan áskoðararnir sita í einum rundingi, sum vernd móti veruleikanum, umbroyta tveir sjónleikarar orðini hjá Karen Blixen til bergtakandi sjónleik. ”Søgan hjá messinum” er tað kenda, gotiska ævintýrið um fjúrtan ára gamla messin Simon. ”Ringurin” er tann pinkulítla søgan um tvey nýgift, sum missa eydnuna um allar ævir, bara av einum eygnabrái. Teir vøkru tekstirnir hjá Karen Blixen verða breiddir út og fáa eina óvæntaða dýpd í hesum nýskapandi frásøguleiki, sum er ein heiður til bæði tað talaða orðið og málsligu penslastrokini hjá Blixen.
Umframt sjálvar sjónleikirnar eru onnur síðutiltøk, ein eyka skrá við sjálvstøðugum verkum. Eitt slíkt er í Mentanarhúsinum í Fuglafirði, ið kallast Crace við bólkinum Art is no exuse. Tað verður kl. 20.


text:
Ferðslupolitikkur
Ferðslutrygd í og kring stovnin snýr seg um nógv ymisk viðurskifti samstundis. Tað kann t.d. snúgva seg um ferðsluna kring stovnin, leiðreglur á túri við børnunum og ferðsluvenjingar við børnunum.
Við at orða ein ferðslupolitikk fæst yvirlit og samanhangur millum ymsu viðurskiftini. Ferðslupolitikkurin lýsir hugsanir, virði og amboð hjá stovninum í sambandi við ferðslu. Tað er ein virkin og skipað ætlan fyri atburð hjá børnum, foreldrum og starvsfólki í og kring stovnin.
Tykkara ferðslupolitikkur
Ferðslupolitikkurin hjá tykkara stovn eigur at taka støði í viðurskiftum í økinum kring stovnin. Er ferðsluruðuleiki um morgunin ein trupulleiki? Hvussu eru parkeringsviðurskiftini? Hvussu skipa tit fyri tryggum gongutúrum við børnunum? Eru greiðar ásetingar um at koyra í bili og bussi við børnunum?
Neyðugt er ikki at taka øll evni upp samstundis, men skilagott er at hugsa breitt frá byrjan. Ferðslupolitikkurin kann vera eitt størri ella minni skjal, ella bara 10 leiðreglur, sum tit fylgja.
Fýra øki í ferðslupolitikki
Ráðið fyri Ferðslutrygd skjýtur upp, at leggja dent á hesi fýra økini í tykkara ferðslupolitikki:
1. Ávegis
Hesin parturin snýr seg um, hvussu børn og foreldur koma til og frá stovninum, um parkering og onnur viðurskifti í økinum kring stovnin. Her verður eisini ásettar leiðreglur fyri túrar.
2. Spøl og undirvísing
Børn hava tørv á venjing fyri at klára seg í ferðsluni, og umráðandi er, at tey duga mest grundleggjandi ferðslureglurnar. Ferðslupolitikkurin kann áseta, hvussu tit gera venjingar við børnunum, og hvussu tit arbeiða við ferðslu eitt nú í skúlabólki.
3. Fyrimyndir
Vaksin eru fyrimyndir hjá børnum í ferðsluni. Ferðslupolitikkurin kann hava nakrar leiðreglur fyri ta góðu fyrimyndina - bæði fyri foreldur og starvsfólk. Eisini kunnu vera ásetingar um, at evnið, ferðsla, verður tikið upp á foreldrafundi.
4. Samstarv
Ráðið fyri Ferðslutrygd kann vera við til at leggja lag á at orða ein ferðslupolitikk. Harumframt eru kommuna og løgregla at spyrja um ivamál um tekniskar ábøtur á økinum kring stovnin.
Hvør tekur fyrsta stigið?
Tað kann vera leiðslan á einum stovni, sum tekur stig til at arbeiða við ferðslupolitikki, men tað er eisini einn uppløgd uppgáva hjá foreldraráðnum at fara undir arbeiðið.
Her kanst tú fáa íblástur til tey fýra økini.


text:
Eini 2500 fólk vóru seinasta vikuskiftið í august 2006 vitni til tann allar fyrsta Fjarðafestivalin. Hetta gjørdist ein sera jalig uppliving, har góður tónleikur varð framførdur í góðum karmum. Tónlistarliga hæddarpunktið var fyri flest øll, tá høvuðsnavnið Tait fór á pall uttan fyri Kelduna. Tá bólkurin hjá fyrrverandi DC Talk oddamanninum, Michael Tait, spældi DC klassikaran Jesus Freak, var alt á gosið. Hetta var júst lagið, sum fólk høvdu bíða eftir, og tóktist tyngdarlógin fullkomiliga at missa tamarhaldið á teimum hoppandi áhoyrarunum.
Minniligar løtur
Men eisini fleiri av hinum 21 nøvnunum, ið fóru á pall á fyrsta Fjarðafestivalinum sannførdu. Fleiri løtur brendu seg fast í minnið hjá áhoyrarunum. Ummælarin hjá Sosialinum skrivaði t.d. um framførsluna hjá Heina Lützen: “tað sum hugtók meg allarmest, var ein tung útseting av einum Kingosálmi. Sálmurin var gjøgnumsúrgaður av pínu, og var hetta ein so sterk løta, at eg næstan gloymdi at anda. Serliga gjørdist lagið stórt ímóti endanum, tá ið allir tónleikararnir spældu meiri frítt.”
Karmurin um Fjarðafestivalin var, sum í ár, økið rundan um Kelduna í Skálafirði. Økið riggaði væl, tað er avmarkað og tóktist lætt at halda skil á.
Parkeringsøkið uttanfyri Kelduna gjørdi eisini sítt til, at festivalurin var so atkomuligur. Parkeringsøkið er stórt, og har vóru alla tíð vaktir, sum beindi teg til ein bás. Hetta var eitt stórt pluss fyri heildarupplivingina.
Gott ljóð
Serliga vóru ljóðviðurskiftini inni í Kelduni heilt góð. Salurin er bygdur soleiðis, at sum mest fæst burturúr ljóðinum, og saman við einum frálíkum anleggi, fingu tey, sum lýddu á, eina framúrskarandi ljóðmynd inni í salinum. Sostatt vóru karmarnir inni í Kelduni heilt góðir. Stóri pallurin á graslíkisvøllinum aftanfyri kelduna hýsti teimum størru bólkunum, og eisini hetta riggaði væl. Tað var serliga heppið, at talan var um graslíki, tí at vikuskiftið var eitt sindur vátt, og tú kanst ímynda tær, at undirlagið hevði verið nakað ótespiligt, um fólk stóðu á bøi. Ljóðviðurskiftini vóru til tíðir heilt góð úti á vøllinum. Serliga tá ið teir betru bólkarnir spældu.
Seinkingar darvaðu
Men Fjarðafestivalurin hevur eisini okkurt at læra. Skráin fríggjakvøldið varð illa darvað av seinkingum. Fleiri bólkar máttu skera nøkur løg av síni skrá fríggjakvøldið fyri at loyva øðrum framat. Hetta er tó ein rættiliga vanlig barnasjúka, og átti at verið grødd í ár. Longu leygarkvøldið í fjør var skráin nógv betur hildin. Næstan allar framførslurnar byrjaðu uppá minuttin, men seint út á kvøldið vóru tær eitt sindur seinkaðar.
Samanumtikið var Fjarðafestivalurin 2006 tó ein góð uppliving.


text:
“Tað er einaferð um árið at ólavsøka er, tá liva allir føroyingar í aðrari verð”, syngur sangurin, ið brátt fer at runga í øllum útvørpum í Føroyum. Tá vita allir føroyingar, hvat klokkan hevur sligið – ólavsøkan er í nánd.
Vit gera alt sum er føroyskt á ólavsøku. Vit lata okkum í føroysk klæði, eta føroyskan mat, dansa føroyskan dans og syngja føroyskar sangir. Hetta kann tykjast sum ein andsøgn, tá sangurin sigur, at “tá liva allir føroyingar í aðrari verð”. Hvussu kunnu vit liva í aðrari verð, tá vit skulu tykjast at vera mest føroysk?
Avbjóðingar á ólavsøku
Ole Wich, listamaður og samfelagsviðmerkjari, greiðir frá, at ólavsøkan, av hesari andsøgnini, kann samanlíknast við eitt “show” ella spæl fyri gallarínum. Vit lata okkum í hendan felagsskapin fyri at koma í samband við røtur og tjóðskaparsamleika. Tí kanska hevur sangurin rætt – vit liva í aðrari verð á ólavsøku. Til gerandis ganga vit ikki í føroyskum klæðum og eta bara føroyskan mat. Til gerandis skulu vit í Føroyum eisini liva upp til alheimskrøv um burðardygd, takkla spurningar um tilflytarar og fylgja við sum viðspælarar í einum støðugt meiri globaliseraðum heimi. Føroyar gerast eisini meiri sjónligar úti í heiminum, og okkara fyrr fjarskotna geografiska plasering gerst alsamt meiri atkomilig fyri umheimin. Øll hesi nýggju krøvini og spurningarnir hoyrast aftur í okkara samfelagi og skapar ósemjur og kjak og tað er okkara gerandisdagur. Hvat gera vit so á ólavsøku? Tá vit eru so uppsett uppá at vera so føroysk sum til ber, lata vit sum um vit ikki eru ein partur av hesari alheimsgerðini?
Olivia Døgg Fríðfinnsdóttir hevur lisið fólkalívsfrøði og metir, at ólavsøkan sum mentanarligt og sosialt fyribrigdi er ein støðugt flótandi og flytandi organisma, sum eisini megnar at fylgja við tíðini og teimum rákum, ið fylgja alheimsgerðini.
– Á ólavsøku er okkurt fyri øll – tú kann fara á kappróður ella á møti, til listaframsýning ella á politiskar fundir. Og so møtist man á miðjuni ímillum hetta á Vaglinum til setan ella midnáttarsang.
Sambært Oliviu eru tað tey fjølbroyttu tilboðini, sum gera ólavsøkuna rúmliga, nútímans, og sum ger, at øll kunnu gleðast um hana. Hon er tó samd við Ola Wich í, at tað er neyðugt at fylgja við í, hvussu vit framføra ólavsøkuna, og at har er eitt mark ímillum sunna dyrkan og nalvapilkarí.
– Tað er áhugavert og umráðandi at hyggja at ólavsøkuni við kritiskum eygum, og prika eitt sindur í ímyndina av okkara tjóðarhátíð, sigur Olivia.
Alheimsgerðin, sum eisini ávirkar okkum í Føroyum, broytir eisini samfelagið, ger tað meiri fjølbroytt og litríkt. Um ólavsøkan skal liva upp til heitið, ella ímyndina, sum tjóðarhátíð, so má hon eisini rúma hesum fjølbroytninum – so sum at vit hava eitt veksandi tal av tilflytarum. Her metir Ole Wich, at ólavsøkan og tann føroyski tjóðskaparsamleikin hevur eina avbjóðing. Á ólavsøku gera vit sera nógv burturúr at definera, hvat er føroyskt, men tá vit gera tað, slepst ikki undan at eisini definera, hvat ikki er føroyskt, og her mugu vit ansa eftir, at ólavsøkan ikki gerst ekskluderandi. Ólavsøkan má umboða, at vit eru við at gerast eitt alsamt meiri fjølbroytt samfelag.
“Borgfred”
Alheimskrøv, ósemjur og innanhýsis kjak um, hvussu okkara samfelag fylgir við restini av heiminum, ger, at man kanska eisini hevur brúk fyri frí. Sum sangurin sigur “liva í aðrari verð.” Ole Wich sigur, at vit halda “borgfred” á ólavsøku. Altso, semjast um at gloyma innanhýsis ósemjur um alheimskrøv eina løtu og bara gleðast og savnast um tað, sum er føroyskt, og tað, sum er okkara.
Ólavsøkan bæði rúmar og inkluderar okkara ymiskleikum, og loyvir okkum at flýggja frá gerandisligum samfelagsligum ábyrgdum, ósemjum, skyldum og spurningum. Vit rýma aftur í tað trygga og fjálga, føroyska, heimliga. Vit eru samd um at vera glað, um at stuttleika okkum og leggja ósemjur til viks.
Men um ólavsøkan skal liva upp til at vera tjóðarhátíð, so er umráðandi, at vit stilla hana til svars, seta spurnartekn við okkara ritualir og seta krøv. Ella skulu vit stilla okkum til sættis við, at “hýrurin er góður, og ongin spyr um hví”?
(Grein, sum er ein av fleiri um ólavsøkuna, sum kann lesast í stóra ólavsøkublaðnum, sum er við Dimmalætting hesaferð)


text:
Hann er føddur á Eiði 12/4-1902. Aftan á loknan barnaskúla fór hann í 1917 at arbeiða innan telefonverkið, og her gjørdist hann drúgvur og trúgvur tænari - í heili 53 ár var hann í telefonverksstarvi, til hann í 1970 legði frá sær.
Í 1925 flutti hann suður til Havnar at búgva, og nøkulunda um somu tíð kom hann at hoyra til Brøðrasamkomuna í høvuðsstaðnum.
Skrivligu verk hansara eru sprottin úr áhuga hansara fyri átrúnaðarmálum og skriftini. Í 1965 læt hann úr hondum bókina »Mangan og á mangan hátt«, í 1973 kom »Bíbliuorðabók. Nøvnini og týdningur teirra« og í 1981 onnur økt útgáva av hesi bók: »Bíbliuhondbók«.
Jógvan doyði 11/1-1977.
Úr: Árni Dahl: Bókmentasøga I-III. Fannir. 1980-83.


text:
Nýggjastu tíðindini
Melda til tíðindabræv
Tíðindi - 19. apríl 2017
Nú er ásett, at dysturin millum Portugal og Føroyar, ið skal spælast hósdagin 31. august, verður á Estadio do Bessa í Porto
Hósdagin 31. august spæla Portugal og Føroyar HM-undankappingardyst á Estadio do Bess í Porto. Kring vøllin er pláss fyri 28.300 áskoðarum
Fríggjadagin 9. juni fer føroyska A-landsliðið við monnum á vøllin aftur, tá sveisar koma á vitjan í Føroyum. Næsti dystur eftir tað, verður hósdagin 31. august, tá føroyska liðið skal spæla á útivølli ímóti Portugal, og nú er ásett, at dysturin millum Portugal og Føroyar verður á Estadio do Bessa í Porto.
Estadio do Bessa er gamalt stadion, sum varð bygt í 1911. Leikvøllurin hevur verið undir út- og umbyggingum nakrar ferðir, og seinast var til EM-endaspælið í 2004. Kring vøllin er pláss fyri 28.300 áskoðarum, og er dagliga heimavøllurin hjá Boavista FC.
Millum føroyingar er leikvøllurin nokk best kendur fyri dystin millum Svøríki og Danmark, sum til EM-endaspælið í 2004 spældu javnleik 2-2.
Úrslitið millum sviar og danir hevði við sær, at bæði londini tryggjaðu sær víðari luttøku í endaspælinum. Og tað fekk øði í italiumenn. Tí frammanundan var greitt, at endaði dysturin millum Svøríki og Danmark 2-2, so reyk Italia úr kappingini.
Seinasti landsdystur á Estadio do Bessa var 1. september í fjør, tá portugisar vunnu 5-0 í venjingardysti móti Gibraltar.
Atgongumerkjasølan til dystin millum Portugal og Føroyar er ikki klár enn, men kemur væntandi upp á pláss um ein góðan mánaða.


text:
Ingi Samuelsen
25.06.2017 - 17:24
Ítróttur > Ítróttur > Triathlon
Fyriskipararnir av oyggjaleikunum hava nú rætta tíðindini um, at Karina Ottosen og Annelisa Møss funnu silvur.
Dagførda úrslitatænastan sigur nú, at silvurið fór til Guernsey og bronsan til Hetlands.
Orsøkin er tann, at ivi hevur staði um, hvørt liðkappingin skuldi telja fyri tær fyrstu tvær ella fyrstu tríggjar.
Vanliga skulu tríggir lutakarar vera fyri at telja í slíkum kappingum, men av tí, at tað eru so fáar oyggjar, sum hava so nógvar luttakarar við, var talan um at tær fyrstu tvær skuldu telja. Um so hevði verið, høvdu Føroyar fingið silvur.
Men onkur hevur mótmælt, og úrslitið er nú broytt soleiðis, at Føroyar ikki komu upp á tal í liðkappingini - tíverri.


text:
Onki formanskjak á FF-aðalfundi
Kjakið gekk dúgliga á landsfundinum hjá Føroya Fiskimannafelag, har landsstýrismaðurin í fiskivinnumálum var gestur.
Landsfundurin hjá Føroya Fiskimannafelag varð hildin í hølunum hjá Føroya Arbeiðarafelag í Havn í gjár, og umleið 60 limir vóru møttir.
Hetta var hin fyrsti landsfundurin eftir viðtøkubroytingarnar, sum geva landsfundinum heimild at taka endaliga avgerð í øllum málum, eisini viðtøkubroytingum. Fyrr kravdu viðtøkubroytingar, at meiriluti var fyri teimum fyrst á landsfundi og síðani í uratkvøðugreiðslu millum allar limir felagsins.
Í so máta var tað eitt sindur óheppið, at nevndin kendi seg noydda at taka uppskotini um lógarbroytingar, sum vóru til viðgerar á landsfundinum, aftur og útseta tey til næsta landsfund. Hetta tí ætlaðu lógarbroytingarnar ikki vóru fráboðaðar saman við landsfundarlýsingunum.
Viðtøkurnar siga ikki, at ætlaðar viðtøkubroytingar skulu fráboðast frammanundan, men í samráð við advokat felagsins metti nevndin, at tað er góður siður við slíkari fráboðan, nú viðtøkubroytingar beinanvegin fáa gildi, um tær verða samtyktar á landsfundi.
Tí vórðu tey tvey uppskotini um viðtøkubroytingar tikin aftur hesaferð. Tey snúðu seg um ávikavist at taka av skipanina við sóknarformonnum og at broyta reglurnar fyri vali av sýsluformonnum (nevndarlimum), soleiðis at hesir verða valdir beinleiðis á landsfundi og ikki við uratkvøðu millum allar limir felagsins.
Væntandi fer nevndin at seta uppskotini fram aftur á næsta landsfundi – tá væl og virðiliga lýst frammanundan.
Eitt uppskot um at seta hámark á limagjaldið var innkomið frá einum limi. Men av tí, at felagið ikki hevði gjørt neyvar útrokningar og lýsing av avleiðingunum, tók uppskotsstillarin uppskotið aftur.
Gott kjak
Felagsformaðurin lovaði at gera neyðugu útrokningarnar til næsta landsfund, tá hetta uppskotið
væntandi eisini kemur fyri aftur.
Annars gekk landsfundurin væl, og dúgliga varð kjakast, bæði um fakligu viðurskiftini, sum Jan
Højgaard, felagsformaður, umrøddi í sínari formansfrágreiðing, og um fiskivinnupolitikk.
Tað kann kanska undra, at ongin umrøða yvirhøvur var av formansvalinum, sum er í gongd og
endaliga avgjøryt um ein mánaða. Báðir kandidatarnir, Jan Højgaard, sitandi formaður, og Sniálvur
Røvilsberg vóru annars til staðar.
Teir hildu seg tó til ítøkiligu evnini, ið vóru á dagsskrá, og lótu seg ikki freista at brúka landsfundin sum
beinleiðis pall fyri valstríðnum.
Høvuðsíkastið til politiska kjakið kom frá Høgna Hoydal, fiskimálaráðharra, sum var
gestarøðari á landsfundinum.
Høgni Hoydal greiddi frá fiskivinnupolitikkinum hjá samgonguni, og aftaná fekk hann hópin av
spurningum og viðmerkingum.
Tilfeingisgjaldið, sum manningarnar partvíst verða trektar fyri, var í brennideplinum, og
fiskimálaráðharrin harmaðist um, at samgongan hevði kent seg noydda at sleppa kravinum um, at reiðararnir fram eftir ikki skuldu kunna taka tilfeingisgjaldið av óbýttum.
Beinleiðis spurdur segði Høgni Hoydal, at hann helt tað vera grundleggjandi skeivt, at manningar
noyðast at gjalda part av tilfeingisgjøldunum, sum verða løgd á reiðararnar fyri teirra framíhjárættindi at
fiska.
Hann lovaði eisini framhaldandi at arbeiða fyri at broyta hesi viðurskiftini – serliga við
atliti til fiskivinnunýskipanina, sum ætlandi skal verða klár 1. januar 2018.
Landsfundurin endaði við góðum døgverða við undirhaldi, sum musikalsku skemtararnir Hilmar Jan
Hansen og Robert McBirnie skipaðu fyri.
Meira um ársaðalfundin á heimasíðuni hjá Fiskimannafelagnum fiskimannafelag.fo
Kelda: Føroya Fiskimannafelag


text:
Nú summarið er farið at halla, og fyrra hálvár er farið afturum, so mega vit ásanna, at fíggjarliga framgongdin í kommununi heldur sær. Inntøkurnar er hægri enn væntað, meðan samlaðu útreiðslurnar eru innan fyri samtyktu fíggjarætlanina.
Fyrra hálvár í ár er A-skattainntøkan 56,1 mió. í mun til 53,5 mió. í 2011. Hetta er ein vøkstur í skattainntøkuni á 2,6 mió., og svarar tað til 4,9%
Kemur hendan góða gongdin at halda sær restina av árinum, so fær kommunan uml. 5,2 mió. meiri inn í A-skatti í ár í mun til 2011.
Orsøkin er einføld, og er hon, at virksemið er vaksandi og lønarútgjaldingarnar tí størri.
Í kommununi er eitt sterkt og fjølbroytt vinnulív, og er hetta sjálvur krumtappurin, sum skapar góðu gongdina. Arbeiði er til nærum allar vinnuførar hendur, og í vinnulívinum merkja vit størri bjartskygni nú enn fyri eini tíð síðani, og hevur vinnan tað gott, so smittar tað yvir á alt annað.
Virksemið annars í kommununi er rímuliga stórt í løtuni, og fleiri stórar byggiætlanir liggja fyri framman, sum fara at skapa fitt av arbeiði í kommununi. Skótarnir eru í hesum døgum farnir at byggja stórt og flott skótahús, kommunan fer at byggja stásiliga fimleikahøll í heyst og Almannamálaráðið fer at byggja Depil til børn og ung við fjølbreki seinni í ár. Allar hesar verkætlanir eru í Runavík.
Eisini byrjar kommunan við eini stórari vatnverkætlan í ár. Hendan verkætlanin hevur til endamáls at framtíðartryggja bæði vestara og eystara arm av Runavíkar kommunu fyri gott vatn. Hetta er ein sera týdningarmikil ætlan fyri kommununa, tí við tí menning, sum verið hevur og vónandi fer at halda á, so verður tørvurin á góðum vatni at vaksa, og kommunan ætlar sær at vera fyrireikað til vaksandi tørvin. Hendan verkætlanin kemur at ganga fyri seg báðumegin fjørðin, men byrjað verður á Skála.
Umframt hesar stóru verkætlanir, so eru fleiri smærri verkætlanir kring um í kommununi.
Samanumtikið kunnu vit siga, at gongdin í kommununi er góð!
15.08.2012
Runavík – ein kommuna í menning
Nú summarið er farið at halla, og fyrra hálvár er farið afturum, so mega vit ásanna, at fíggjarliga framgongdin í kommununi heldur sær. Inntøkurnar er hægri enn væntað, meðan samlaðu útreiðslurnar eru innan fyri samtyktu fíggjarætlanina.


text:
Í gjár og í dag vitja 200 børn, tí tey skulu royndarfilmast til Orrustuna næsta ár. Hesi børn hava øll teknað seg á heimasíðuni hjá KVF saman við einum vini, og hvørt liðið hevur sítt frítíðarítriv, sum tey vita eina rúgvu um.
Tað er tó ikki hesa vitan, sum tey skulu nýta í dag. Í dag verður hugt at, hvussu væl tey tora, og hvussu væl tey duga at tosa sínámillum um teir spurningar, tey fáa frá vertinum Elini.
Sjálvt um Útvarpshøllin ikki enn er Orrustuklár, so spæla vit Orrustu við verti, palli, ljósum, tveimum liðum og tveimum myndatólum. So fáa børnini eina hóming av, hvussu tað er, tá veruliga Orrustan fer í gongd.
32 børn í 16 liðum koma víðari til Orrustukappingina í vár.
Góða eydnu øll somul!!


text:
Miðlateigurin:
Yvirskriftin er tikin úr oddagrein í Dimmu hósdagin. Gølan er føroyska ferðavinnan og arbeiði hennara at branda Føroyar. Ónevnda oddagreinin sipar til tíðargrein hjá Fróða Holm Knudsen týsdagin. Hóast hon fyllir tríggjar óredigeraðar síður, er hon áhugaverd. Men í hægstu agurkutíð fer alt framvið. - Tað, sum undrar, er, at eingin hevur svarað til greinina í Dimmalætting. Larmandi tøgnin er kanska prógv um, at greinskrivarin hevur rætt, og at branding okkara er miseydnað? Er hetta so, so er talan um eina gølu, staðfestir blaðið í oddagrein. Bara eitt fakligt lesarabræv frá Súsonnu Sørensen kom uppí kjakið.
Løgmaður var á ríkisfundi í Skagen, har nógvir streymar møtast. Norðari í Atlantshavi eru aðrir streymar, og løgmaður, ið hevur hægstu nautisku útbúgving, kúvendir. Á Facebook sigur annar viðhaldsbólkurin, at meiningsloysisdiskursurin heldur fram og hin at andstøðu-oyðimarkargongdin heldur fram. Føroyskur politikkur er turrgelt avmaktaður. Her er lítið at siga um einki og minni um nakað. Nada, sum Rudolf sigur. Men Katrin Petersen skal hava rós fyri at sýna ektaða passión í Degi og Viku í samrøðu við løgmann.
Taka vit støði í løgmansrøðuni úr Skagen, so er førleikin at tosa í miðlum á fremmandum máli munin verri hjá nýggja BP formanninum, svianum Carl-Henric Vanberg. Við allan heimin sigur hann, at BP cares about the small people og fer tí ikki at rinda vinningsbýti til eigararnar í ár. Hvør smámaðurin er í oljudálkaða Red Neck landi, fáa vit ikki at vita. Í altjóða miðlum skal ein vara seg at brúka fremmant mál, tá førleikin ikki er til tað.
Men danskt í Føroyum ber væl til.
Av Tórsvølli í grannalagnum hjá útvarpinum, fingu vit uttan varning eitt útlendskt skúlatilboð beint í morgunmikrofonina. Sama dag eru tvær fullsettar greinar í Dimmalætting, har sami útlendski ítróttaskúli bjóðar fram eitt ársskeið fyri 12.500 kr. pluss 270 arbeiðstímar, tað er 30.000 kr. pluss ferð til Argentina, sum man kosta 20.000 kr. Til samans um leið 62.500 kr. fyri hvønn føroyska næmingin í skúlanum. Báðar redaktionellu blaðsíðurnar eru óduldar lýsingar, men tað verður ikki upplýst. Kanska hoyra vit seinni, hvussu nógvir føroyingar tóku av tilboðnum og hvussu nógvan pening teir við hetta høvið genereraðu til útlendska skúlan. Tað eru pengar í næmingum, so hetta er marknaðarføring, ið munar.
Tað løgna er at sama blað framhaldandi finst at úttanríkisráðharranum, ið nú hevur váttað, at hann rindar fyri somu tænastu, sum áðurnevndu fingu ókeypis. Í fullum dagsljósi vil hann tryggja sær at føroyskir miðlar eru á staðnum, tá ein søgulig avtala verður undirskrivað vegna tjóðina.
Ein annan morgun í vikuni varð sent beint úr eini nýopnaðari barr, har lurtarin undrast um endamálið, tí frásøgnin í síni heild var uttan mál og mið.
At miðlarnir soleiðis fyri einki verða brúktir og drignir upp á tráð, sigur eingin nakað um. Kanska tí at reklamutænastan verður seld og boðin út í fullum dagsljósi – fyri einki. Sum lesari og lurtari skilji eg púrt einki, um so er at redaktiónirnar vilja leggja seg víðopnar og gera horuarbeiði fyri einki, samstundis sum klagað verður í eyst og vest, at uttanríkismálaráðið dittar sær at betala fyri alla avgreiðsluna, alt íroknað, bara fyri at fáa hina góðu søguna, ið kanska, kanska ikki, vil føra okkum inn í framtíðina.
Eg skilji ikki redaktionella arbeiðið, tá tað verður einoygt og selektivt, og tað í einum og sama miðli.
Er hetta so, so er talan um eina gølu.
Birgir Kruse, Sosialurin 23. juni 2010
birk@email.fo


text:
Mikudagin 19. apríl verður ein lítil ráðstevna á Havstovuni við heitinum
Klimatiskar og havfrøðiligar broytingar í havøkinum millum Føroyar og Grønland og ávirkan teirra á plankton og fisk.
Í 2013-2015 játtaði danska stjórnin 10 mió. kr til oman fyri nevnda granskingarevni. Umboð fyri Havstovuna, Grønlands Naturinstitut, DTU-aqua og Aarhus Universitet hava skipað arbeiðið. Havstovan hevur staðið fyri leiðslu og umsiting av granskingarprogramminum.
Fimm granskarar hava arbeitt við hvør sínum evni, og nú arbeiðið er um at vera liðugt, verður tikið samanum. Eisini halda aðrir granskarar á Havstovuni fyrilestrar um viðkomandi granskingarúrslit.
Skráin sæst her.


text:
Pílarnir hjá okkum og B36 peika í verandi stund hvør sín veg. Meðan vit hava verið á veg uppeftir, hava grannarnir staðið eitt sindur í stað. Nú er vent í holuni, og vit eru í fríum falli, samstundis sum B36 hevur fingið fatur á rætta endanum.
Tí verður helst sera spennandi at siggja Kristi himmalsferðardag, hvussu leikur fer. Formkurvar og standur annars hevur vanliga onga ávirkan á, hvussu dystirnir okkara millum plaga at enda.
Men, hósdagin skulu finalistarnir so finnast, og sum er hava vit útivallarmálið, ið er munurin í skrivandi stund.
Vit vita tó, at skulu vit gera okkum vónir um at sleppa í ársins steypafinalu, skulu aðrir bollar í suppuna, sæð í ljósinum av gongdini hjá okkum seinastu dystirnar.
Vit gleða okkum almikið til spennandi dystin hósdagin kl. 15.00 og bjóða øllum vælkomin í Gundadal, okkara leikvøll.
Góðan dyst og koyr á, HB!!!!
Seinnu hálvfinalurnar eru hesar:
2505 HB – B36 (1-1)
2505 NSÍ – KÍ (2-2)
Í sambandi við dystin verður skipað fyir upphiting í Bowlinghøllini. andlitsmáling og fjepparalutir verða at fáa. Buffet fyri 125 krónur er at fáa frá kl. 12-14, børn sleppa fyri hálvan prís.
Síðani verður skrúðgonga oman í Gundadal. Eisini fer Sportigan at hava sølu í HB-húsinum frá kl. 14.00.


text:
Nýggj leiðsla hevur tikið við í elsta talvfelagnum í landinum. Ein fyribils arbeiðsnevnd hevur stjórnað felagnum í nøkur ár, men í gjárkvøldið var heilt nýggj nevnd vald á fyrsta regluliga aðalfundi felagsins í eini fýra ár.
Hesir manna nýggju nevndina:
Jóannes Vitalis Hansen, formaður
Øssur Joensen, næstformaður
Sveinur Thomassen, kassameistari
Suni Merkistein, skrivari
Helgi Dam Ziska, nevndarlimur
Súni Jacobsen, tiltakslimur
Hølisviðurskiftini er eitt átrokandi mál hjá felagnum at bøta um. Felagshúsið í R.C. Effersøesgøtu verður ikki longur brúkt til at telva í. Felagið húsast í løtuni í Ytra Skúla við Landavegin, vanliga róptur Guli Skúli, men tað er ein fyribilsloysn.
Havnar Telvingarfelag fyllir um seks ár 100, og nú verður miðað eftir at fáa felagnum haldgott støði at standa á til ta tíð.
Felagið hýsir leygardagin øllum dystunum í seinasta leikumfari í landskappingini. Havnar Telvingarfelag stendur til at vinna tvær av trimum deildum, og spenningurin er tí stórur millum limirnar. Telvað verður í Gula Skúla, og byrjað verður fyrrapartin kl. 10.00.